
Cântare. 


Ţi-a trimis „Moș lene“ 
Sărutări pe gene, 
Dintr'o rază rece 

Cum cădea pe pat. 
Ţi-a trimis „Moș lene“ 
Sărutări pe gene 

Și "n împărăţia-i 
Sfântă te-a chiemat. 
Liniștea-i stăpână: 
Bulgări de țărână... 
Cel din urmă sgomot 
Cel din urmă glas, 
Noapte fără vise 
Porţile-s închise... 
Sus, la cruce-ţi plânge 
Cel care-a rămas: 


„Vis de albăstrele, 
Vieaţa vieții mele, 
Fulg de aur moale 
Ce-ţi voi fi greșit? 
Toate sunt... cenușe 
Raze jucăușe, 
Sufletul... părere 
Vecinicia... Myt. 


larna vine 'n grabă 
Moş Crăciun întreabă 
De-ai în traistă daruri 
Pentru mititei? 

Vor nimeri gloate 

Să le dai de toate... 
De mă lași pe mine 
Nu-i lăsă pe ei!“ 


Maria Cunţan. 

Firele de paie. 


Om cuprins, Simion Zârna eră singurul 
gospodar din tot satul, care aveă casa învălită 
cu tablă și hambarul de scânduri. Curtea lui 
păreă curte boierească, și oricare sluibaș al 
stăpânirei, venit cu treburi în Segarcea din 
Deal, nu trăgeă în altă parte decât la Simion 
Zârna. 

Când se liberă din armată, Zârna intră ca 
agent de percepție, iar când își adună 
câțiva bani ca să-și înighebeze o gospodărie, 
se lăsă de slujbă și se puse cu temeinicie pe 
plugărie. Și deşi acu are argați în curte, totuș 
muncește din greu de dimineață până 'n seară. 
Dar e și om sdravăn, par'că-i un uriaș, așa-i 
de lat în spate și așa calcă de apăsat. E so- 
cotit de tot satul ca cel mai cinstit și mai 
cum se cade om. Nu-și vede decât de treabă 
și niciodată ma căutat ceartă cuiva. Nu l-a 
văzut nimeni îmbătându-se sau pierzându-și 
vremea prin cârciume. Un singur cusur i se 
poate găsi: e cam scump la vorbă, aproape 
ursuz. Nimeni nu l-a auzit făcând glume sau 
povestind, odată, vreo întâmplare din vieața 
lui. Odată erau să-l omoare hoţii, da credeți 
că, înafară de plângerea pe care a făcut-o 
secției de jandarmi, a mai vorbit cuiva, 
de această întâmplare? 

În schimb, nevasta lui — Sultana — eră 
mai întotdeauna veselă și așa de frumoasă 
încât, când îl vedeai pe Zârna, nu puteai să 
nu-ți amintești cu plăcere de nevasta lui. 
Și subprefectul şi doctorul de plasă și șeful 
ocolului și inginerul județului, mă rog toţi 
acei cari au fost găzduiţi de Zârna, au rămas 
încântați de faţa albă şi deosebită a Sultanei 
și au trebuit să vorbească și altora, lăudând 
frumseța țărancei din Segarcea din Deal. La 
oraș chiar, prin străzile mărginașe de unde 
târguiă Zârna cu Sultana, eră cunoscut sub 
numele de „țăranul cel bogat cu femeia fru- 
moasă“. 

Întro seară de toamnă, de toamnă târzie, 
când vânturile aduc nori iernatici și alungă 
cârdurile de cocoare, eră clacă mare de po- 
rumb la alde Simion Zârna. 

În aerul rece al hambarului cel mare, la 
lumina a câtorva lămpi aninate în păreții de 


scândură, lumea venită la clacă, se făcuse 
roată în jurul unei grămezi de drugi de po- 
rumb, ale căror boabe sticleau în bătaia lu- 
minei ca nişte șiraguri de mărgele galbene. 

Claca începi pe tăcutele, nimeni neîndrăz- 
nind să înceapă vorba. Nu se auziă doar 
decât zbârnăitul pe care îl făceau cocenii 
frecați între ei, de mânile deprinse ale clă- 
cașilor. Din când în când, un flăcău șopteă 
câte-o vorbă vecinei de alături, dar nu primiă 
nici un răspuns, decât doar un zâmbet ușor, 
sau o mișcare sfioasă din cap. Numai Zârna 
vorbiă tare, dând porunci argaţilor să curețe 
porumbul, să umple sacii, sau să dea lao 
parte cocenii buni pentru ars. Sultana, încon- 
jurață de finele sale şi aveă multe fine — 
luase și ea parte la clacă, dar, ca niciodată, 
eră tăcută și par'că o nelinișteă o grije. Da 
nici Mărin Târbac care venise înadins cu 
gândul să înveselească lumea cu ghidușiile 
lui, n'aveă nici un chef în seara aceea. 

De afară, din întunerec, se auzi deodată 
scârțăitul înviorător al unei scripce. Printre 
oameni se făcù o mișcare, iar când în ușă 
se ivi Mâţă-lăutarul, cu ţiganii lui, o mare 
însuflețire se zugrăvi pe fața fetelor și a 
flăcăilor. 

— Auleu!... S'a înegrit porumbul! — strigă 
Târbac, făcând un gest cătră lăutari ca și când 
ar fi vrut s'alunge niște ciori, cari ar fi venit 
să mânânce boabele de porumb. 

Țiganii zâmbiră cu blândeţă. Și fiindcă nu 
erau acolo scaune, se așezară pe câte un sac 
de porumb. Când să înceapă un marș, vă- 
zură că o parte din oameni se ridicară în 
picioare. Intră d-l învățător însoţit de d-na 
învățătoare. Zârna cum îi văzi, strigă de 
unde eră: 

— Sultano!... Ce stai? Adù repede scaune 
de sus... nu vezi că au venit dumnealor? .. 

Sultana se sculă repede, și salutând în 
treacăt pe cej doi musafiri, ieși sprintenă 
pe ușă afară. 

— Da, ce ne trebuie.scaune?! — se îm- 
potrivi învățătorul, care dând mâna lui Zârna, 
își făcù loc în clacă, la rând cu ceilalți și 
fără multă pofteală se puse pe desghiocate, 

De pe sacii lor, lăutarii, trăgându-și arcu- 
șurile, prinseră a schimonosi notele unui 
marș de pe timpul lui „Napoleon“. 

Sultana, aducând. scaune, intră însoțită de 
coana preoteasa care tocmai sosise. Zârna 
ieşi în fața preotesei și poftind-o pe scaun, 
o întrebă mirat, de ce na venit și Sfinţia sa. 

laca e bolnav răspunse preoteasa 
cu o voce cam răgușită — o răcit se vede 
la cumătrie la Zgândacu... 

La un semn al Sultanei, Simion ieși, și 
după puţină zăbavă se întoarse aducând două 
clondire grele de vin. | 

— Că bine nimerişi, Simioane - râse în- 
vățătorul — că mi se uscase gâtlejul. 

Lăutarii începură să cânte un vals. Învă- 
tă ătorul îi opri: 

Mai bine ziceți un cântec bătrânesc, 
mai românesc... da nu contradansuri 
talienești și nemțești.. 

Deși lumea se înveseliă de glume și cân- 
tece, totuș porumbul lui Zârna nu rămâneă 
nedesghiocat. Unul după altul, sacii se um- 
pleau de boabe și pe măsură ce se înălțau 
movilele de coceni, pe atât scădeau cele de 
druge. 

Sultanei însă „nu-i erau boii acasă“: stă 
mai la o pare, și de abiă răspundeă celor 
cari o întrebau. Par'că îi eră gândul în altă 
parte. De câteori auziă vreun sgomot la ușă, 
ridică repede capul ca și când ar fi aşteptat 
pe cineva. 

Deşi Zârna umpluse de două ori până acum 
clondirile, totuș nu-i venise la fiecare băutor, 
câte două pahate. Plecă iarâș în pivniţă... 

Deodată învățătorul, întorcându-se spre uşa 
pe unde tocmai intră cineva, strigă voios: 

— Hai, doctore! Vin de pune și tu mâna, 
că mi s'a bătătorit palmele de când tot des- 
ghioc la porumb... 

Noul venit nu eră altul decât domnu Va- 
“silescu, vaccinatorul comunei. Așa-i ziceă 
lumea „domnu doctor“ și vaccinatorul nu se 
supără de loc de această poreclă. Dimpotrivă. 
Eră venit din București, unde câțiva ani 
dearândul nu făcuse altceva acolo, decât să 
steă strajă prin cafenele, jucând, pe bani, 
cărțile şi biliardul. Când simți că sănătatea 
lui nu-i mai îngăduiă o astfel de vieaţă, își 
găsi slujba pe care o aveă numai de câteva 


luni. Pipernicit de tot, mai aveă și o față așa 
de gălbicioasă că păreă abiă sculat de pe 
boală. Da umblă îmbrăcat ca un „fecior de 
bani gata“ și deși slujba îi cereă să umble 
din sat în sat, prin noroaie şi lapoviţă, totuș 
d-l Vasilescu m'ar fi încălțat cizme pentru 
nimica în lume. Purtà ghete și încă ghete 
dei ghems, care, nu știu cum se făceă, erau 
întotdeauna văcsuite. 

Sultana, cum îl văzu intrând, sări din loc 
și se grăbi să-i dea un scaun. Vaccinatorul 
îi mulțumi, închinându-se ca în fața unei 
cucoane. În clipa aceea intră şi Simion, adu- 
când de băutură. Foarte zorit și cu mișcări 
de muţunache, vaccinatorul îi întinse amân- 
două mânile, arătând o bucurie ca şi când 
l-ar fi legat de țăran cine știe ce prietinie 
veche. Cu o voce piţigăiată, îi strigă: 

— Hai noroc, domnule Simion! Să fie în- 
trun ceas bun! 

Simion se uită nedumerit la el, îi întinse 
mâna și treci înainte fără să-i spuie un cuvânt. 
Vaccinatorul, zâmbind se așeză pe scaun, și 
scoțându-și pachetul de tutun cl. I, învârti, 
între degetele-i uscate și subțiri, o țigară ca 
pentru dame. 

Sultana se întoarse la grămada de porumb, 
dar se așeză așa ca să fie mai aproape de 
vaccinator, și mai în fața lui. Târbac, uitân- 
du-se pe sub gene la ea, oftă în batjocură: 

— Of, bat-o pustia de dragoste, cum merge 
ca drumu de fier!... 

Câţiva de mai aproape se uitară lung spre 
Sultana care își plecase ochii, roşind. 

Vaccinatorul îşi scutură scrumul ţigării, 
zâmbind subțire cu un fel de mulțumire. 

În hambar, aerul se încălzise plăcut de ră- 
suflarea tânără a fetelor și flăcăilor, pe când 
mirosul hrănitor de porumb stărâmat se 
amestecă împreună cu mirosul cam oțetit al 
vinului şi fumul tutunului: din lulelele fumă- 
torilor. De mai departe, mai fi crezut că la 
Zârna acasă e clacă, ci nuntă, cumătrie sau 
altă petrecere, așa răsunau râsetele și cân- 
tecele celor dinăuntru. 

Într'un rând, învățătorul înturnându-se spre 
vaccinator, îi zise răstindu-se în glumă: 

— Dece stai acolo ca un coconaș? Pune 
mâna și tu, dacă vrei să-ți dea nenea Simion 
un pahar de vin. 

1% 

Vaccinatorul zâmbi: 

— Da ce crezi că nu pun mâna?!... Numai 
să-mi fumez ţigara... Și mie îmi place să 
curăț porumbi, macar că n'am făcut de când 
sunt un astfel de lucru. Dar se deprinde mâna... 
Ș'apoi aș vrea să-mi rămâie și mie o amintire 
când m'oi întoarce la București. 

Zicând cuvintele din urmă, se uită galeș 
în ochii Sultanei. Și cum își isprăvise ţigara, 
se sculă și, intrând în clacă, se așeză tocmai 
lângă nevasta lui Simion Zârna. Marin Târbac 
atinse cotul vecinei — o fată bălaie — și îi 
zise tare, ca să-l audă lumea: 

— Da ce te așezași lângă mine, Mariţă, 
nu te temi că te-o vedeă ibovnicu?... 


Fata se dete în lături rușinată, 
neînțelegând ce are badea Târ- 
bac de tot o necăjește. Fetele 
celelalte începură a râde vă- 
zându-i încurcătura. 

— Hai, hai, vezi-ți de treabă! 
— îi strigă Călin Zăbunaru, o 
rudă de a lui Zârna. 

În timpul acesta, învățătorul 
făceă haz de vaccinator, vă- 
zându-l cum se căznește să 
curețe boabele de pe drugă. 
Da și orășanu par'că într'adins 
voiă s'arate celor de față că 
mânile lui subțiri nu erau date 
pe astfel de muncă. 

— Mai ajută-l şi tu, Sultano, 
nu vezi că domnu vaccinator 
de abiă suflă... Ajută-l să iasă 
din iarnă, — glumi Târbac dând 
coate vecinelor și făcând cu 
ochiul spre Simion Zârna. 

— Mai tacă-ţi fleanca, pro- 
copsitule -- se răsti Zăbunaru 


— nu vezi că numai încurci 
lumea... 
Lăutarii trăgeau acum un 


„cântec de inimă albastră“. Mai 
toată lumea vorbiă; nimeni nu 
se mai uită nici la Sultana nici 
la vaccinator, cari acum în- 
cepuseră să vorbească între ei, 
încet, aproape în șoapte. Și așa 
de bine se înțelegeau că, de 
multeori vaccinatorul, strecu- 
rându-și mâna prin boabele de porumb, prin- 
deă degetele frumoasei sale vecine și le țineă 
strâns câteva clipe. Chiar şi Sultana de mai 
multeori, sub cuvânt că vrea s'arate vaccina- 
torului cum se desghioacă, își atingeă sânul 
de brațul lui slab. Simion Zârna îi fură din 
coada ochiului, dar pe faţa lui nu se vedeă 
nici un semn care să fi arătat dacă îl supără 
sau nu, purtarea nevestei. 

— Să știi, nene Simioane, că dupăce om 
isprăvi grămăgioara, tragem o horă de se 
desfundă podeala hambarului! — zise Târbac 
zâmbind. 

Simion nici nu-l auzi de zgomot, aşa se 
întinseră la vorbe și la glume, atât tinerii 

cât și bătrânii. Nimeni nu mai 
țineă socoteală de locul său. 
Unii se sculau întinzându-se a 
lene; alții ca să-și mai desmor- 
țească oasele de atâta stat, ieșiau 
să se preumble pe afară. Deși 
cerul licăriă de atâtea stele, totuș 
noaptea erà întunecoasă. D'abiă 
se zăriau albind șirele de paie 
din fundul curţii. | 

Mai întrun târziu, ieși și 
Sultana afară. Da cum se lovi, 
că îndată după dânsa ieși și 
vaccinatorul. Cu tot zorul trebii, 
lui Zârna nu-i scăpă din vedere 
această  lovială. Da ferească 
Dumnezeu să iasă după dânșii, 
sau să arate printr'un gest că-și 
bănuiește cumva femeia. | s'ar 
fi părut că toată lumea ar îi râs 
de el. 

Da Târbacu zise cătră nişte 
flăcăi, destul de tare ca să-l audă 
mai ales Simion: 

— Şa încălzit vaccinatorul!... 
S'a dus să se mai răcorească!.., 

Învățătorul, văzând că oamenii 
se. risipiseră în toate părțile, 
strigă, pe jumătate supărat: 

— la veniţi, bre, de puneţi 
mâna, să isprăvim mai repede 
că ne prinde ziua cu porumbul 
nedesghiocat. 

Ca și când ar fi dat o poruncă: 
fiecare se grăbi să-și ia locul și să se puie 
cu mai multă stăruinţă la lucru. 

Numai Sultana și vaccinatorul lipseau, și 
poate că nu s'ar fi băgat în seamă lipsa lor, 
dacă învățătorul n'ar fi întrebat deodată: 

— Da doctorul unde-i... Ce-i cu el? O fi 
plecat așa pe franțuzește, de nu se vede? 

— Uite-l! — zise cineva, arătându-l pe 
vaccinator care tocmai intră. 

Cam încurcat, orăşanul își căută locul și 
când se așeză jos se puse îndată pe des- 
ghiocat cu atâta grabă și stăruință, că ai fi 
zis că-l plăteă Zârna pentru treaba aceasta. De 
mânecă i se prinsese un fir de paiu, care în 
bătaia luminei, se deosebiă isbitor de coloarea 
neagră a hainei. Când îl zări, vaccinatorul 


Țărani „pădureni“ din comunele Roșcani şi Făgeţel, ţinutul Dobra. 


avi o tresărire ciudată, ca și când ar fi văzut 
pe haină un vierme scârbos, îl aruncă repede 
deoparte. 

Vântul începu să sufle, mai întâi încet, dar 
întețindu-se din ce în ce, începi să aibă în 
suflarea lui, supărarea crivățului de iarnă. 
©- — Măi, că parcă e iarnă așa șueră! — se 
miră un țăran bătrân sgrebulindu-se în ză- 
bunul pe care îl țineă pe umeri. Mare sărăcie 
dacă ne apucă de pe acum!... 

Cineva se sculă de închise ușa. 

-- Da Sultana, unde-o mai îi? — întrebă 
coana preoteasa, cuibărindu-se tot mai mult 
într'o grămadă de coceni. 

— O fi sus — răspunse îndată ruda lui 
Simion Zârna. 

Atunci Târbac, fără să fie rugat de cineva, 
ieși în ușă, și strigă tare, să audă tot satul: 

— Hei Sultano!... Unde ești?... Că te 
chiamă coana preoteasa... 

Sultana se arătă îndată, dar nu cu mâna 
goală. Aduceă o tavă încărcată cu ceșcuțe 
de cafea, din cari ieșiă o aromă înviorătoare. 
„— Că bine te gândiși — o întâmpină în- 
vățătorul căruia vinul lui Zârna nu-i cam priiă 
la stomac. l í 

Simion se uită cam lung la nevasta lui și 
par'că ar fi vrut s'o întrebe ceva, dar îşi 
mușcă buza și își văzii de treabă. 

Cum Sultana se învârteă cu tava printre 
oameni, deodată preoteasa o apucă de mâneca 
zăbunului, și o opri o clipă: 

— Stăi, soro, să te scutur că ești plină 
de paie pe umeri!... 

Și cu grija unei mame, începii să scuture 
cele câteva fire de paie prinse de haina ti- 
nerei femei. Toată lumea se uită să vadă ce 
face coana preoteasa. 

Vaccinatorul tuși de câteva ori, și deodată, 
întorcându-se cătră Târbac care îl țintuiă cu 
privirea, îi zise cu o voce nesigură: 

— Să știi că vine iarna... ma prins frigul 
în spate... 

Da afurisitu de țăran 
și uitându-se la Zârna, 
cuvintele: | 

— Vezi, nene Simioane, de-ți mai învelește 
cele girezi, că se umpli oamenii de paie pe 
haine și mare cine-i... scutură... 

Vaccinatorul se făcù ghem, și de ciudă îi 
veneă să astupe cu pumnul gura flecărețului. 

Dar Simion Zârna par'că nici nu-l auzi pe 
Târbac, așa rămase de liniștit şi de tăcut; 
numai își întoarse capul în altă parte ca și 
când ar fi căutat ceva. 

Vântul începi să sufle mai tare, și suflarea 
lui rece strecurându-se printre inchieturile 
scândurilor, puneă lumea pe grijă. Simţind 
un fior rece în spinare, învățătorul se ridică: 

— Hai nevastă, că ne prinde ziua... 

Preoteasa se ridică și ea: 

— Ma pătruns frigu... Să nu răcesc și eu 
ca sfinția sa... 

Vaccinatorul gândi că aveă prilejul să plece 
și el, dară parcă îl încremenise cineva acolo: 
Nu putii să se hotărască să plece și rămase 


a 


i întoarse spatele, 
îi zise tărăgănând 

locului. După ce își petreci musafirii până 
la poartă, Zârna întorcându-se dete drumul 
lăutarilor cari moţăiau de somn. Apoi, văzând 
că şi oamenilor le pierise pofta de lucru, le 
zise: 

— Hai, duceţi-vă şi voi, că mai e vreme 
și mâine. 

Cu o foșnire de ușurare se ridicară toți 
deodată, și râzând și vorbind, tare se înghe-: 
suiră spre ieșire. 

După ce se goli hambarul, vaccinatorul, 
care așteptase să treacă țăranii — cu care nu 
se puteă amestecă salută pe Zârna și se 
îndreptă grăbit spre ușă. Dar stăpânul casei 
îl opri, şi apropiindu-se de el îi zise liniștit: 

-- Mai stăi... să ne cinstim cu câte un 
pahar... i 

— Nu, mulțumesc... Nu pot să mai stau, 
domnule Simion... Trebuie să mă duc la cul- 
care... sunt obosit — se scuză vaccinatorul, 
fiind tare zorit să plece. 

Țăranul zâmbi ciudat: 

— Nu mai stai ?...zău, eşti grăbit?... Ori 
nu-ţi place vinul nostru țărănesc? De hatârul - 
meu atunci stăi... Să mai vorbim împreună... 
Avem de vorbit... l 

Vaccinatorul rămase cu gura închisă, de 
frică să nu-i tremure cumva buzele când o 
răspunde. 

— De ce te temi, mă?!... De ce te temi? 
— îl întrebă Zârna tot împingându-l spre 
masă. 

Vaccinatorul simţi că i se moaie picioarele. 
Nici nu se puteă urni Zârna se aplecă asu- 
pra lui: 

— Ce stai aşa, mă? Parcă ţi-a intrat un 
șarpe în sân!... 

Vaccinatorul se încercă să zâmbească, să 
pară nepăsător, dar buzele i se lipiră de dinți 
și ochii căutară cu spaimă împrejur. 

- Stai aci! — îl pofti Zârna, arătându-i 
un scaun lângă masă, unde cu câteva minute 
înainte, se deșertară cele din urmă pahare. 

Se lăsă pe scaun fără nici o împotrivire, 
urmărind cu coada ochiului toate mișcările 
lui Zârna. Mai mult îl simți decât îl văzu 
stângând lămpile una după alta. Numai una 
singură rămase aprinsă. Apoi ieși. 

Când se văzii singur vaccinatorul ridică 
repede capul și se uită şșfios în juru-i. În 

Port din Bicaz (Vatea Jidanului) 
comitatul Ciuc. 


hambarul tăcut, umbra omului se întindeă pe 
jos, se lungeă până la nişte saci de porumb, 
şi trecând peste ele, ajungeă tocmai în fundul 
nelămurit al clădirei. Deodată se gândi să 
fugă, dar dacă în clipa aceea intră Zârna și 
l-ar fi întrebat de ce fuge, ce i-ar fi răspuns? 
Ș'apoi chiar dacă ar fi scăpat din hambar, 
tot har fi putut-o şterge, deoarece poarta 
trebuiă să fie închisă și poate l-ar fi rupt 
câinii dacă îl prindeau în curte. 

Cum se gândeă așa desnădăjduit, intră și 
Zârna, aducând cu el și pe Sultana care d'abia 
pășiă, cu capul în jos, cu dosul palmei la 
ochi. Simion ţineă cu o mână un clondir mare 
de vin și cu ceealaltă își trăgeă nevasta de 
haină; şi, el care niciodată ma scos o notă, 
acum îi cântă Sultanei, în batjocură: 

— „Taci, mireasă, nu mai plânge!“... 

„Și o pofti cam cu sila la masă, unde în- 
cremenise vaccinatorul. 

— Acù să bem un pahar împreună, că doar 
aci suntem neamuri. Nu-i așa că de azi în- 
nainte suntem neamuri! — rânji țăranul ui- 
tându-se cu pătrundere în ochii vaccinatorului. 


Grăniţer român din districtul 
Năsăudului. 


Apoi cu mâna sigură, umpli trei pahare 
cu vin. Ridicând unul, ură: 

— Să ne trăiască mireasa!! 

Da văzând că cei doi nu vor să se atingă 
de pahare, se răsti: 

— Ce, nu ciocniți cu mine?... 
ruşine 2]... 

Schimonosind un zâmbet, vaccinatorul în- 
tinse o mână sfioasă, luă paharul care i se 
păreă încărcat cu plumb topit și ciocni cu 
Zârna. 

— Și cu Sultana, și cu Sultana! — strigă 
îndârjit bărbatul. 

Cu ochii albi de frică, cu mâna tremurând, 
vaccinatorul îi îndeplini dorinţa. 

— Așa! — strigă Zârna şi ducând paharul 
la gură, îl goli dintr'odată. 

Vaccinatorul băi paharul pe jumătate, pe 
când Sultana nu-l atinse nici cu vârful buzelor. 

Bărbatul se supără. 

— Bea temeie!! Ori ţi-e ruşine de domnu 
doctor? !... 

Și se uită aşa de poruncitor, încât femeia 
icnind într'însa de frică și de ciudă, își duse 


Ori vi-e 

paharul, dar nu putù nici să-l atingă, isbuc- 
nind deodată în plâns. 

Zârna își întoarse capul în altă parte, și 
ferindu-se par'că s'o mai vadă, îi strigă tare, 
poruncitor: 

— Pleacă!... pleacă mai repede, muiere!... 
Să nu te văd!... 


Sultana se ridică repede și ieși din hambar, 


plângând cu sughife. 

Numai când o știii plecată, Zârna se în- 
toarse la loc. 

Aproape verde la față, vaccinatorul se în- 
covrigase aşa de rău în scaun, încât barba-i 
atingeă masa. Zârna privi cu scârbă și ură 
această tivdă țuguiată, pe care o acopereă 
un păr rar, uns peste măsură cu pomadă 
mirositoare și împărțit în două de o cărare 
aleasă cu grijă. 

Deodată își ridică pumnul, gata să lovească. 
Îşi schimbă însă gândul, și luând de pe masă 
paharul Sultanei, îl băi cu sete. Apoi scutu- 
rându-l pe vaccinator, îl întrebă: 

— De ce nu bei, râie? — De ce nu bei? 
Ori mai destulă lumină. Apoi se sculă, mor- 
măind, luă lampa din perete și o puse pe 
masă, sub nasul tovarășului său de băutură. 

Trăgându-și capul îndărăt cu spaimă, vac- 
cinatorul vrii să spuie ceva, dar nu reuși 
decât să bolborosească cuvinte neînțelese. 

Simion râse batiocoritor: 

— Că doar nu te-i fi îmbătat dintr'un pa- 
har, voinicule! 

Și ca să-i arate cum se bea, mai goli un 
pahar. Ochii începură a i se turbură, limba 
să i se îngroașe, cuvintele să i se încurce în 
cerul gurii. După ce mai băù un pahar, îl 


trânti cu necaz de masă; și sgâlțăindu-l, deo- 
dată, pe vaccinator, îi strigă: 

— Scoală!... și uită-te la mine: să mă ţii 
minte... să nu mă uiţi!! 

Prăpădit “orășanul îşi ridică ochii, dar își 
întoarse capul cu groază, întâlnind privirea 
scânteind de răsbunare a ţăranului înfuriat. 

Simion Zârna îl sgâlțăiă tot mai tare: 

— Nu te uiţi la mine!... De ce nu te uiți, 
mă?! La Sultana, hai? la ea te uiți!! 

Și furia dintr 'ânsul izbucni, cum ar izbucni 
focul dintr'o șiră de paie. 

— Ce stai, mă? Ce stai? Hai, du-te la 
Sultana!... Te așteaptă în casă, în casa mea... 

Și întinzând mânile peste masă, cuprinse 
în brațele-i noduroase mijlocul șubred al 
orășanului. 

Vaccinatorul scăpă un țipăt de groază și 
încercă să se apere cu brațele lui slabe. 
Deodată ise pării că aude afară pași de om 
apropiindu-se și nădăjduind că va veni cineva 
să-l scape, începù să strige, cerând ajutor. 

Simion îi răspundeă, aiurând parcă: 

— La Sultana! hai la Sultana!... 

Și mutându-și mânile tot mai sus, tot mai 
sus, se pomeni că strânge în palme gâtul 
slabului potrivnic. Înnăbușind un strigăt de 
desnădejde vaccinatorul începi să se sbată 
în brațele lui Simion. Deodată masa se răs-. 
turnă cu tot ce aveă pe dânsa. Lampa se 
stinse îndată și un întunerec de nepătruns 
înnecă hambarul. 

În beznă, nu se mai sbăteă nimeni, se auzi 
numai respirația de uşurare a unui om 'care 
lasă din brațe, pe podele, o povară prea 
apăsătoare. 


Turnu-Măgurele, 1909. Al. Cazaban. 


Ca 


Cântec. 


S'apleacă blând în țintirim 
Salcâmii a 'ntristare 
Și frunzele, plângând duios, 
Se scutur pe cărare. 


Eu viselor ce le-am pierdut 
Trist le doinesc de milă... 
Unde te-ai dus, unde te-ai dus 
Frumoasa mea copilă?! 
L. Florianu, 


SAR 

Din lumea celor 


Filozoful, 


E mare, negru ca întunerecul; numai vârful 
labelor sunt albe, ca și când lumina zilei i 
le-ar fi pătat întradins. Din capul cu fruntea 
puternică, mare, ochii verzi, înfloresc noaptea, 
ca două scântei. E cel mai frumos motan al 
târgului. Dar de frumusețea lui nu-și dă seama, 
de bărbăţia lui însă, da; pentru aceea, în 
ceasurile de veghere, când i se pare că-și 
zărește chipul în talerul lunei, că-și vede în- 
făţișarea bărbătească, simte un fior ce-i stră- 
bate prin spate, și-l ondulează, de mândrie, 
până ’n vârful cozii. Trăiește singur. Ziua 
stă ascuns cum poate și unde poate. Doarme; 
numai când soseşte ceasul prânzului care îi 
vine singur în labă, se trezește morocănos. 
Căci mâncarea nu l-a ispitit niciodată. Să bei 
și să înghiți aer când ţi-e sete de înălțimi 
ameţitoare, aceasta e adevărata hrană, dar 
aceasta-i taina pe care numai el o știe. 

Când ziua fuge din faţa nopţii, el pornește; 
atot stăpânitor, pășește măreț, peste acopere- 
mintele' întregului târg. Se primblă dela un 
capăt la altul al mahalalelor, căci ware dra- 
goste deosebită pentru nici un colţ. De aici 
ca și de acolo firea lui îl îndeamnă mereu 
aiurea. În sufletul lui nu tresare nimic, decât 
-în cele câteva zile când dragostea îl chi- 
nuiește. Căci dragostea e pentru toți acelaș 
veșnic chin. Și niciodată nu se simte mai 
fericit decât după nopțile aceste de sbucium, 
când, liniștit, gândește la ele cu desgust. 

Numai farmecul nopții îl îmbată. Când târgul 
se cufundă în tăcere de moarte, el veghiază, 
de sus, de pe streșina vreunei case. Și pri- 
veşte. A văzut multe: întâlniri ferite, în col- 
țuri de grădini; rugăminţi duioase, pe după 
ferești deschise; îmbrățișări pătimașe, în un- 
ghere de ziduri; despărțiri sfășietoare, în pra- 
guri de uși: o întreagă țesătură de patimi 
între oameni, ca și dincoace, în lumea aco- 
perișurilor, cu deosebirea că jos firul nimic- 
niciilor se torceă mereu, fără nici un răstimp. 
Și 'n schimb liniştea cerului cum îl minună! 


1) Din volumul „Nucul lui Odobac“ apărut în 
Edit. Minerva. 

ce nu cuvântă.') 


Sus nici un frământ, nici un sbucium; cu- 
noșteă cerul și-l ceteă ca pe o carte. Știă 
când răsăreă luceafărul; când porneă la drum 
carul mare; când își încordă strunele, lira; 
când își adună puii, cloșca. Erà un astronom. 
Și de sus, de unde stă, i se păreă câteodată 
că şi el face parte din lumea aceea, că îm- 
prejurul lui se învârtesc toate, prietenoase, 
înțelepte, tăcute ca și dânsul. Și eră fericit; 
singura ființă fericită! lar când zorile mijeau 
și când, liniștit, urcă acoperemântul să se 
strecoare iarăși în noaptea vreunui pod, gân- 
deă, mulțumit, că ware nici o îndatorire cătră 
nimeni, cum nimeni n'ave cătră el. Și 
cugetă: Fericirea e să nu fii a nimănui, ni- 
meni să nu fie al tău, să trăești singur: tu, 
și cerul deasupra. 


Singuratecii. 

Pe lacul luciu din parcul cu florile neclin- 
tite de nici o adiere, cu crengile nestrăbătute 
de nici un foșnet, pe lacul adormit, că pare 
o uriașă lespede de cristal ce acopere o altă 
grădină fermecată, lebăda — bărbatul, rămas 
singur, — trece ca o închipuire, alb ca ză- 
pada, cu aripele ca două scoici de argint, 
cu gâtul lăsat între ele, subțire, ondulat ca 
toarta unei amfore. Paserea plutește lin, 
și 'n ea parcă poartă, rătăcit, sufletul unei 
ființi duse de pe lume. 

Sus pe bolta adâncă stelele au pălit; în 
haosul albastru luceafărul sclipește tainic, 
strălucitor, purtând parcă în văpaia lui vieaţa 
tuturor lumilor cerești, a lumilor veșnic că- 
lătoare în cuprinsul firei. 

Și cum, jos, lebăda sidefează fața apei, sus, 
luceafărul, luminează întinsul tăriei. Numai 
ei doi sunt pâlpăirile nopţii aceștia în care 
lumea pare adâncită într'un somn de moarte. 

Amândoi rătăcesc singuri, amândoi stră- 
juesc singurătatea, mistuindu-se în tăcere, 
mândri, deopotrivă de reci: — unul bulgăre 
de ghiață, celalalt pară de foc. Și se cunosc, 
se văd în fiecare seară, merg unul cătră altul 
și se "'ntâlnesc. Din înalt, luceafărul își sco- 
boară raza jos, în adâncul apei, unde răsare 
ca un mugur de aur. 

lar paserea se apropie de scânteia picurată 
din cer, și plutește ușor împrejurul ei, mai 
întâi în cercuri largi, apoi în rotiri tot mai 
strânse, până ce se oprește drept deasupra 
răsfrângerii stelei; şi-atunci, din mugurul de 


aur, pare că se desface dintr'odată o floare, 
o floare măiastră, plutitoare, de argint. 

Și astfel stau de se privesc: sus, lebăda 
de aur a cerului, jos, luceafărul de argint al 
apelor. Em. Gârleanu. 


2] 


Poporanismul. 


— O anchetă literară. — 


Poporanismul şi literatura. 


Când d-l Zamfirescu a aruncat în piină 
Academie cuvântul poporanism, de bună 
seamă c'a vrut să facă mai mult o răutate, 
decât o caracterizare... Domnia sa s'a gândit 
mai mult s'atingă încercarea de acaparare a 
câtorva talente tinere de cătră „Vieaţa ro- 
mânească“ care le-a consacrat și cultivat. 
Și fiindcă aceasta s'a făcut sub patronajul 
d-lui Stere, — protagonistul poporanis- 
mului politic — eră ușor să se facă con- 
fusiunea și să se amețească un moment opinia 
publică. 

În literatură însă mare ce căută popora- 
nismul, căci atunci ar încetă de a fi artă. 

De unde însă a venit iluzia aceasta de 
apropiere, între o parte din literatura noastră 
tânără și ideea poporanismului ? 

Totul se reduce la comunitatea aceluiaș 
teren de exploatare. Atâta numai că popo- 
ranismul propriu zis, privește revindecarea 
drepturilor celor mulți, ale poporului, — pe 
când popularismul scriitorilor, privește 
exploatarea limbei și sufletului ţăranului, ca 
elemente de artă. 

De ce aleargă unii scriitori la popor, ca 
să-și găsească mijloacele de inspirațiune? 
Lucru se explică ușor, căci mulți din ei sunt 
ridicaţi din popor și au sufletul plin cu im- 
presiuni din lumea în care au trăit, — dar și 
fără aceasta, am avut noi oare o limbă lite- 
rară formată, rafinată prin uzul claselor de 
sus, cultivată în saloane? 

Cu limba românească pe care o vorbesc 
chiar cucoanele noastre de azi și lumea po- 
litică, cu limba din cafenele și din gazete, 
nu s'ar puteă face niciodată literatură... ro- 
mânească. 


(Urmare.) 


La începutul culturei noastre s'a simţit toată 
greutatea unei limbi unitare, căci la noi se 
vorbise toate limbile, numai românește, nu. 

Primii dascăli vizionari s'au încercat chiar 
să creeze o limbă nouă, îmbogăţită cu ele- 
mente latine, dar n'a prins osteneala lor, căci 
limbile se încheagă în taina vremilor, nu 
prin voința câtorva. 

Numai când primii scriitori au dat peste 
unda răcorită a literaturei populare și-a cro- 
nicilor, s'a găsit și calea mântuirei limbei 
noastre. 

Culegerile lui Alexandri, proza lui Negruţi, 
Cogălniceanu, au venit ca după un deschis 
de fereastră, întrun turn neumblat. 

Ce minuni ma făcut mai târziu Eminescu, 
plecând tot de jos, dela izvorul literaturei po- 
pulare ? 

În limba poporului e fărămiţit sufletul nea- 
mului nostru întreg. 

Unde să căutăm noi oare durerea și bu- 
curia noastră? Sub alte orizonturi? 

Dar nu toți au norocul să trăiască pe lângă 
ambasade... 

Mai înainte însă de a umblă după podoabe 
străine și rafinerii curioase, avem nevoe de 
un fond prim de limbă și de un contur per- 
sonal, pentruca să fim noi, nu caricatura 
oricui... 

E drept că procesul acesta de alegere și 
stratificare nu se poate desăvârși într'o ge- 
nerație sau două, căci e nevoe de colaborarea 
lentă a multor factori și a multă vreme. 

Rândurile acestea prime de scriitori vor 
aveă rolul trist dar fatal, al celor cari umplu 
șanțurile redutelor la cele dintâi ciocniri și 
peste cari vor trece ca peste o punte, bata- 
lioanele celor cari vor veni pe urmă. 

Se mai opune scriitorilor populariști că, 
prea simpatizează cu țăranii, că prea îi dă 
numai ca victime... 

Sentimentul acesta se explică prin faptul 
că scriitorii trebuie să preamărească poporul, 
căci la el şi-a găsit izvorul și mijloacele de 
inspirațiune. Și-apoi: poezia poporului, bas- 
mul, gluma, sunt atâtea înalte manifesta- 
țiuni sufleteşti, cari pun într'un cadru de ade- 
vărată admirațiune pe poporul nostru. 

De când s'a întrerupt sborul primilor cro- 
nicari şi artiști români, prin influența dușmă- 
noasă a diferitelor influenţe străine, numai 
poporul cel mult a rămas să cânte și să râdă, 
să se inspire și să vorbească românește. 

Când vremile s'au schimbat, în pripa aceea 
a prefacerilor, scăparea sufletului şi cuge- 
țării noastre, n'a fost decât în limba popo- 
rului nostru... 

Toate încercările falşe și meșteșugite, de-a 
îndrumă limba noastră pe alte făgașe, vor fi 
sforțări zădarnice, căci se va întrerupe legă- 
tura dintre sufletul mare al neamului și crea- 


țiunile cele hibride. 
Aplicaţiunea denumirei de poporanism, 


la literatură, se vede că n'are nici o noimă 
și cel care-a aruncat-o, a avut mai mult năduf 
decât dreptate. 

De altfel chiar d-l Zamfirescu a scris mult 
mai mișcător și drept, când s'a inspirat din 
vieața noastră, fără să fi întrecut pe Leconte 
de Lisle când a scris despre alţii... 


z Ioan Adam. 


Definiția „poporanismului în literatură“ s'o 
facă mai întâiu aceia cari au pus drum cu- 
vântului, până ce opera care să-l îndreptă- 
țească nu sa ivit. 

Înţeleg aceia prin „poporanism în litera- 
tură“ înclinarea simpatică a scriitorului pentru 
țăran și curățirea limbei de streinisme? Care 
condeiu vrednic n'o să sprijine, atunci, o por- 
nire neauşe, dacă nu contribuind cu propriul 
său scris în lucrări alese din vieața dela țară, 
— cu mari taine pentru destui — măcar în- 
demnând pe cei câți știu s'o facă cu gând 
curat şi cu mijloace frumoase. 

Dar dacă cuvântul e meșteșugit cu din 
lanţurile robiei politicei de partid, el mare ce 
căută în republica literilor, unde apucăturile 
streine artei se țin departe. 

Oricât de iscusit sar deschide lațul care 
să sugrume pe scriitori, câți își cinstesc ta- 
lentul vor ști să ferească din fața ispitei care 


i-ar sorți peirei. Caton Theodorian. 
(Va urmă). 


2! 


Cântece. 


Te-am văzut trecând uşor 
Prin grădina 'm floare, 
Florile le mângăiai 
Blândă, zimbitoare... 


Viorelele-ţi zâmbiau 
Crinii, trandafirii, 

lar prin plete-ți se jucau 
Răsfățaţi zefirii. 


leri durerea să-mi alin, 
Inima pribeagă, 

Prin grădină-am rătăcit 
Jalnic, ziua "'ntreagă. 


Despre tine povesteau 
Gingaș trandafirii, 
Despre chipul tău senin 
Șopoteau zefirii: 


„Ad-o Doamne iar pe-aici 
„Gingașă, senină, 

„Să ne fie tuturor: 
„Florilor regină“. 


N. Dumbrăveanu. 


cz? 

Cronică teatrală. 


— „Prostul“ de Fulda şi „Revizorul“ de Gogol. — 


Bucureşti, 7/1 1910. 


Dr. Ludwig Fulda este un faimos traducător al lui 
Moliere: Râsul lui aduce aminte de râsul maiestrului 
său. Mai ales in „Prostul“. 

„Prost“ este un cuvânt cu sunet numai râu în limba 
română. Când zici „prost“ zici „tâmpit“. Prostul lui 
Fulda este însă un poet! Deși-i poet, este un „Narr“, 
iar nemţescul „Narr“ insemnează de obiceiu un om 
care se face de râs prin particularităţile sale stranii. 
E! este, ce-i drept, și un „Thor“, un om care nu-și 
înţelege interesul. Tot ce este el nu se spune com- 
plet prin cuvântul „prost“. 

Nici comedie nu este „Prostul“, ci una din cele mai 
veritabile tragicomedii. Ca „Misantropul“ şi ca 
„Avarul“ lui Molière subt a cărui stea sa înseninat, 
s'a creat „Prostul“: Comicul irezistibil din opera lui 
Fulda este pus doar pe un fond serios, iar dela o 
vreme el aleargă alături sau se împletește cu tragedia 
care ameninţă pe eroul 'comic. Lacrima duioasă intre- 
rupe râsul, râsul te răpeşte iarăş din tristeţa ce te 
cuprinde: Este o tragicomedie tipică. 

Și titlul „Prostul“ este o analogie la Moliere. — 

Un unchiu moare şi lasă „celui mai prost“ nepot 
un milion de mărci. Cel mai prost, fiindcă... nu-l 
linguşise niciodată; cel mai prost, fiindcă... niciodată 
nu-i ceruse bani pentru sine, ci numai pentru alții; 
cel mai prost, fiindcă... a fost totdeauna mulțămit 
cu vieaţa sa, fericit în societatea sticletelui său ce-i 
cântă din colivie și a „jurnalului“ în care scria zilnic, 
în proză şi în versuri, impresiile sale curate. Iustus 
Hăberlin vede în sine, dar nu-şi dă silința să vadă 
şi pe lângă sine, şi în alţii. Toţi îi par deci buni, ca 
el, gingaşi ca el. Și tocmai el să fie socotit drept 
„cel mai prost“?! Supărat... dăruieşte verilor săi 
toată moștenirea. 

În cele două acte dintâin comicul de situaţie este 
viu și înşelător. Te seduce. Admiţi fără multă contra- 
dicție premisele poetului, care exagerează. Dar când 
afli că Hăberlin este funcţionar de bancă, indoiala 
începe să te tragă de mânecă: Se poate ca ei să nu 
înțeleagă ce-i un milion? Totuș, te-ai dat prins şi 
autorul este destul de tare ca să nu te mai lase din 
lanţul vrajei sale surâzătoare. Este joc, dar este joc 
frumos. Înainte... 


lustus se mutase la mătușica sa, care voiă să-și, 


mărite pe Lisbeta cu milionul şi, în al doilea rând, 
şi cu lustus. Acum mătușica îl dă afară din casă: a 
dăruit doar un milion şi ma dăruit nimic Lisbetei! 
Afară! , 

Fericiții veri, cari împart averea, se procopsesc cum 
pot: unui ia pe Lisbeta, e librarul poet, care rimează 
„albastru“ cu „plastru“; altul ajunge director de bancă; 
al treilea construieşte un balon, care are accidentul 
său etc. 


lustus e fericit: El crede în talentul lor, în binele 
ce-l vor face omenimei, ei, verii lui, cu banii lui. 

În acest timp directorul băncii îl dă afară din mo- 
desta-i slujbă. Ca incapabil! Și Iustus îşi cheltuiește 
tot ce mai are și doarme întâia noapte pe băncile 
unui parc, subt cerul liber, frumos. El închide în inimă 
poezia vagabondajului, dar, aducându-şi aminte de-o 
făgăduială solemnă, vine la poetul-văr să șadă la el, 
să culeagă atâta rod din roadele milionului dăruit. 
Dar pentru lustus nu-i loc aici, în casa din care fusese . 
dat afară ca nebun capabil să dăruiască un milion. 

Ce-i de făcut? 

Cei trei veri hotăresc să-l dee în grija unui doctor de 
nebuni, care îl va pune în cine ştie ce cameră cu gratii. 

Peripeţia: În casa mâătuşichii locuise — deodată cu 
Hăberlin — și Doris Wiedmann, Americana cu privirea 
ascuţită, care descoperi îndată argintul şi aurul din 
sufletul lui lustus. lustus este singurul om pe care 
ea-l caută ca să-și ia ziua.bună inainte de a plecă 
înapoi, în patrie. lustus s'a dus însă, cu doctorul, la 
sanatoriu. Așa? Infamia este prea mare. Va rămâneă 
deci. Simpatia ei par'că-i iubire acum. Și rămâne. 

Ce fericire stăpânită o încălzeşte pe ea când află 
dela doctorul că ?n jurnalul lui lustus se găsesc versuri 
splendide în cinstea unei Doris! Ce stăruinţă să-l con- 
vingă pe lustus de ticăloșia verilor, cari n'au respectat 
nici acest jurnal, care pentru ei eră să fie proba „ne- 
buniei“ lui! Și ea eră numai proba naivităţii talentate, 
bunătăţii simţitoare, cuminţeniei modeste, care nu au 
ce căută în lumea aceasta plină de mişei. 

Iustus părăsește sanatoriul ta logodnicul multi-. 
milionarei fericite. La scena duioasă se adauge şi 
ultima înţelegere a aviatorului şi ultimul râs din par- 
terul emoţionat: „lustus nu eră idiot; a fost un mare 
şiret; a dăruit milionul, ca să câştige mai... multe 
milioane!“ — 

Teza tragicomediei o rostește Doris în scena cu 
lustus, în sanatoriu: A fi bun, a te jertfi pentru lumea 
aceasta, însemnează a fi nebun. Ea nu va înţelege 
jertfa; ea se va simţi deosebită de jertfitor, se va 
simți altfel, „normală“, și te va socoti prost, nebun. 
Cu bunătatea nu se pot invinge răii. Scăparea ei este 
alianţa cu cei tari şi buni“. 

Teza abiă se aude; dar de văzut se vede drastic 
ca 'n comedia bună; se simte cald ca’n tragicomedia 
aleasă; și 'n susul şi 'n josul întâmplărilor se joacă 
cu tine, cu inima ta, ca "n jocul celei mai naive, 
mai copilăroase fantazii. 

„Prostul“ este un succes al stagiunei acesteia. — 

Directorul teatrului naţiona! nu este un cunoscător 
al literaturii germane. Dacă ar fi, ar fi exploatat-o 
mult mai mult în folosul tendinței sale fericite de-a 
face din teatru şi şcoală, nu numai ales prilej de 
digestie după cina opulentă a Bucureştenilor. 

Tendinţele lui Fulda, în special, ar puteă să-i pro- 
cure şi alte seri plăcute: Fereşte-te de sinceritate prea 
mare, propoveduieşte el intr'o piesă. Altădată: Con- 
cepţia vieţii trebuie să ţi-o alcătuieşti din vieaţă, nu 
din cărţi, din romane. „Intre patru ochi“ — tra- 
dusă de d-na Zotti Enea Hodoş (în „Tribuna“ dela 
Sibiiu) ar fi pentru noi o oglindiţă oportună. Cum 
cineva nu voiește și nu poate, din principiu, să ajungă 
profesor universitar prin protecţie — tema din Die 
wilde Jagd — ar propovedui şi la Bucureşti sau 
laşi. „Der Talisman“ are părți comune — ca idee — 
cu „Prostul“: Și aici este vorba despre vederea clară 
şi neclară in lume, în oameni; subiectul — romantic — 
a fost primit bine pretutindeni. Cum un cavaler spaniol 
iubeşte o femeie pentru ințelepciunea ei, deși este 
urită şi cum se descopere apoi că „masca“ este și 
frumoasă, se poate vedeă în Lăstige Schönheit. 

Și altele. Și altele. 

Fulda a scris foarte mult, deși nu-i bătrân — s'a 
născut la 1865. A vorbi despre toate piesele lui nu-i 
de nevoie. Cele câteva exemple voiesc să spună numai 
că, fiind descoperit şi pentru România, ar puteă să fie 
și exploatat mai stăruitor. 

* 


Fulda ne-a arătat un „prost“ între deştepţi. Gogol 
ne-aduce un „deștept“ între proști. 

„Revizorul“ lui N. Gogol sa mai dat în București, 
într'o prelucrare nereușită a d-lui Petre Grădișteanu, de 
mult, pe când năravurile țării mai sămânau cu ale Rusiei 
pline de robi şi de slujbaşi cari store norodul. O idee 


din „Revizorul“ lui Gogol a sărit chiar până la Ale- 
xandri în a cărui comedie se descopere că un „director“ 
de minister este numai directorul de trupă Millo care 
nu poate a:ege deputaţi, nici preiecţi, cum nădăjduiesc 
niște provinciali, ci numai actori. Cu idea lui Gogol 
a sărit şi oarecare vervă comică in acel „Millo di- 
rector“, care este una din comediile româneşti ce se 
pot ceti cu plăcere încă. 

Dar e o deosebire. Alexandri a desvoltat din idea... 
sa o simplă farsă. Gogol a încunjurat-o de toate păr- 
tile cu o vieaţă concretă, reală, bogată. Gogol cu 
vederea lui adâncă descopere toate rădăcinile sufle- 
teşti ale acelei vieţi triste de care râde fără nici o 
îndurare. Psihologul „din graţia lui Dumnezeu“ a ghicit 
o parte din vieaţa Rusiei, dar în partea aceasta 
Rusia s'a descoperit, sa recunoscut întreagă. 

Ruşii aceștia de pe scenă sunt străini, sunt chiar 
străini de-acum 60—70 de ani, și totuş soartea lor ne 
interesează. Nu pe noi numai, cari ne aşezăm în faţa 
lor cu oarecari conștiințe despre insemnătatea uni- 
versal-literară a lui Gogol, ci pe toată lumea: Am 
văzut la „Revizorul“ o sală vie şi foarte interesată 
în teatrul nostru naţional, care-l joacă pe Gogol 
ceva... mai dur, mai comun decât mi se pare că este 
potrivit. ') G. Bogdan-Duică. 

1) „Revizorul“ se poate ceti in „Biblioteca tea- 
trului național“ care se tipărește la „Minerva“ (Bucu- 
rești). Costă 45 bani. 


o) 


La Aniţa, bogătana. 


La Aniţa, bogătana, 

Țipă naiul, geme struna: 
De trei zile ține nunta, 

Și mireasa plânge 'ntr'una. 


— „Bine, fată, ce-i cu tine?“ 
— „Cui mă dai, măicuţo dragă? 
„Nu mă vinde, nu mă vinde, 
„Co să plângi vieața 'ntreagă!“ 


La Aniţa, bogătana, 

Tace naiul, tace struna: 
De trei zile nu-i mireasa; 
De trei zile-o cată 'mtr'una. 


Străbătut-au, cât e largul, 
Codri, văile, dearândul: 
Nu-i și nu-i pe nicăirea, 
Parcă o-a 'nghiţit pământul. 


La Aniţa, bogătana, 

De trei zile umblă satul: 
Doamne, ce frumoasă-i moarta! 
„.. Oltul, Oitul, blestematul! 


— „Vezi Aniţo, Vezi Aniţo?! 
„Plângi, topiască-mi-te focul! 
„Fetii i-ai mâncat vieaţa. 
„Tie ţi-ai mâncat norocul.“ 


Despre-Aniţa, bogătana, 

Veste nu-i, nici rea, nici bună. 
Unii spun, car fi zărit-o 
Rătăcind prin munți, nebună. 


Vasile Stoica. 

Ispravnici, zapcii, pomojnici. 


Cum a dres-o inginerul. 
— Schiţă — 


Prefectul cel nou dela P. eră om strein de 
loc. ÎI trimesese centrul peșcheș și toți câți 
trăseseră nădejde de isprăvnicie crăpau de 
necaz. 

Din capul locului lumea îl judecase și se 
mulțumise: eră un lasă-mă să te las, mai lung 
de ghiară ca alții nu păreă, iar dacă mergeă 
vestea că-i cam într'o ureche, asta nu supără 
pe nimeni. Destul că se ţineă la o parte de 
flecușteţele locului și nu se da nici cu unii 
nici cu alții din câți râvneau la conducerea 
din umbră a politicei și administraţiei. 

Că eră cam ciocoios şi cam îngâmfat iar 
nu se sinchiseă nimeni. Ba din potrivă, lin- 
gușitorii trăgeau foloase din cusurul noului 
prefect, dacă ştiau cum să-l ia. 

Cu subprefecţii eră de zahăr. Ce ziceau ei, 
ziceă și el; ce făceau ei, făcut eră; jălbarii 
îşi frângeau condeiele și cădeau dela preț. 
El dela subprefecți cereă slujbă. Dacă venià 
cineva dela țară să ceară ceva, îl trimeteă 
la subprefect: 

„Ai fost la domnu’ subprefect? Mai întâiu 
el să-mi spună. Eu am subprefecți. Răspun- 
derea plășii ei o au, eu dela ei cer.“ 

Și dreptul e că-i şi dădeau subprefecții. 

La reședință stă puțin. Două luni la început, 
numai prin județ cutreierase, când cu ingi- 
nerul şef, când cu căpitanul de jandarmi. De, 
omul se duceă în recunoașterea şoselelor 
și-a comunelor, iar unii strâmbau din nas. 
Mai ales despre inginerul șef, mă rog, ajun- 
sese lucrul de nu prea mirosiă bine. Știe 
oricine, un inginer: furnituri, licitaţii, școli, 
poduri, lucrări în regie; bugetul drumurilor 
cine-l învârtește? Un cârd de vreme la în- 
ceput, inginerul eră la ordinea zilei. Lumea 
îi da târcoale și se luă bine pe lângă el. 

Până 'ntr'o zi ce să te pomenești! Ingi- 
nerul scos dela stomah. Prefectul pe sus, în 
judeţ, cu alții și inginerul pe jos, prin oraș, 
cu un nas! 

Nimeni nu-și da cu priceperea iar ingi- 
nerul nu ştiă, nici el, mai mult. 

Mergând cu slujba prin plasa Câmpului 


se opri inginerul într'o Joi și la tahtul sub- 
prefecturii. Rânduise cu subprefectul de niște 
prestatori, de-o podișcă peste apa Sălătrucului 
ce tot înecă satul Livezilor când se topiau 
zăpezile. 

Mai la o vreme puseră sfat amândoi de 
prefectul cel nou şi veni vorba cum s'au 
răcit lucrurile cu inginerul. 

Inginerul nu se feriă de subprefect, erau 
prietini vechi: 

„Eu nu-l mai pot înțelege. Cu nimic nu 
i-am ieșit din voe. Din ce i-a cășunat nu pot 
să pricep. Numai, am băgat de seamă că 
asta a venit din ziua când a început să is- 
călească hârtiile că, știi, la început nu se 
uită pe nimic în cancelarie“. 

Scoase un ordin din buzunar. Din chiar 
senin și alandala îi făceă bietului inginer o 
groază de imputări pe nedrept. După ce-l 
făceă cu ou și cu oțet și-i da cu „vă învit“ 
la fie ce rând, hârtia sfârșiă deosebit de po- 
liticos: „Primiţi, domnule inginer, încredin- 
tarea înaltei mele considerații“. 

„Tu pricepi ceva?“ întrebă inginerul. 

Lesne de priceput nu eră, iar subprefectul 
se frecă cu mâna pe tâmple, gândindu-se. 

„De mă-i lasă să mă gândesc, eu zic c'o 
s'o descurc. Când te-i întoarce să vii să mă- 
nânci la mine“. 

Inginerul, dacă l-a auzit pe subprefect, că-l 
ştiă drac și jumătate, a plecat să vadă lucrul 
șoselelor mai voios de cum venise. Subpre- 
fectul a rămas pe scaun și cu încetul a în- 
ceput să i se facă nițică ziuă în minte și 
ceva par'că-i mijiă luminos. - 

A doua zi inginerul s'a întors pe la conac. 
Erà galben și geaba cercà să-și descrețească 
buzele casăzâmbească. Spuneăsubprefectului: 

„Nenişorule, e ce e la mijloc. L-am în- 
tâlnit pe valea Hotărascăi, la primărie în 
Vlăduleni. Mi-a întors spetele, dragă, și nici 
ca mai vrut să șadă când m'a văzut. Când 
l-am salutat s'a făcut că nu vede. Ei drăcia 
dracului!“ 

Subprefectul l-a lăsat să-și descarce focul 

și după aia sau pus la masă. Cu duhul lui, 
cu glumele, l-a mai îmbunat pe inginer, cât 
a ținut mâncarea până la plăcintă. Când au 
schimbat vinişorul cel roșu cu altul alb și 
mustos, odată parcă l-a tăiat capul: 

„la adă ordinul ăla încoace, nene“. 

Inginerul, cum se cam garnisise, nu-i dădeă 
de rost prin buzunare, între hârtiile de tot 
felul ce purtă cu el. Până să dea de ordin 
și de grije să nu-l fi pierdut, se aprinsese 
ca floarea de măzăriche. 

Subprefectul a zgâit ochii pe hârtie, a stat 
multișor așa, și-a pocnit un bobârnac în 
frunte, arătând inginerului cu degetul fraza 
cu care se mcheiă ordinul! 

„Vezi dumneata, aici stă buba, — să știi“. 

„Ce fel?...“ 

„Tu când îi scrii oficial prefectului, cum 
îi spui dedesupt?“ Inginerul se 'mcurcă, săltă 
sprâncenele. | 

„Mă rog... Să zicem c'ai făcut un raport. 
Na, ia hârtie și scrie... Cum închei?* 

„Tipicul: Primiţi, vă rog, domnule prefect 
asigurarea înaltei mele stime și considerații“. 

Subprefectul ca şi cum și-ar fi vorbit lui: 

„Nu spuneam eu... Am pus degetul pe 
rană. Asta e“. 

Inginerul mai rău nu înțelegeă, tâmpiă cu 
gura căscată și limba îi jucă în gură ne- 
știind ce să zică. 

Luă vorba iară subprefectul: 

„Vrei so dregi ?* 

„Mai mă ’ntrebi!“ 
ginerul. 

„Atunci dumneata, daci încolo, n'ai să mai 
vorbeşti de înaltă stimă și etcetera:... 

Inginerul nu se dumiriă de fel. Subprefectul 
surâdeă și-l apucase de mână, prietinește:... 

„Nu te uiţi? Prefectul înțelege că înalta 
consideraţie o are el în buzunar, cum și si- 
tuația lui e înaltă. Se chiamă că din „înalta“ 
considerație și stima ce i-a hărăzit stăpânirea 
când l-a învestit cu haina de prefect, el 
poate să împartă câte nițică și mai micilor 
lui; cum vrei, dar, să se împace cu îndrăz- 
neala ce ai avut de a te atinge tu, un inferior, 
de un drept al lui. Asta înseamnă că tu îi 
vorbeşti de sus. Nu vezi cum își adresează 


grăbi să 'ntărească in- 

ordinile ? Tipicul ăsta nu se întrebuință până 
la venirea lui. Mi-am adus aminte c'așa ne 
scrie și nouă. Noroc că la subprefecturi avem 
vechia formulă, din care, în ruptul capului, 
nu iese pomojnicul. Noi încheiem cu „primiți 
asigurarea osebitului nostru respect“. 

„Nu-ţi împrumut tiparul dela subprefectură, 
fiindcă nar mai aveă nici un haz. Tu altfel 
să faci: În cel d'intâiu raport ce-i vei trimite, 
în loc de „înaltă“ stimă să prefaci; să scoţi 
pe „înaltă“ și să pui numai „osebită“. Vezi 
cum se brodește și spune-mi și mie. 

Inginerul a băgat pe urechi, a plecat, iar 
la săptămână a scris un răvășel subprefectului: 

„Merge... A început să-mi întindă un 
deget“. 

Atunci subprefectul, pehlivan, și-a făcut 
de lucru pela oraș, s'a dus la inginer şi l-a 
luat deoparte. 

„Ști ce, neică? Ca să te pui bine de tot 
și să fii iară ca mai 'mainte cu prefectul, 
trebuie s'o mdrepți pe dea'mntregul, nu așa, 
numai pe jumătate. Să mai netezești formula: 
„Primiţi, vă rog, asigurarea micii mele con- 
sideraţii“. 

Inginerul dădeă 'mapoi, îi eră frică, i se 
păreă că-l și vede pe prefect mâniat, du- 
cându-se la ministru să-l destitue. 

Dar subprefectul mergeă la sigur: 

„Nu fii copil: să-mi razi mustața, numai 
așa o '"ndrepți bine. Ascultă-mă pe mine. Ce? 
Îți vroi răul?“ 

Inginerul s'a gândit toată noaptea iar a doua 
zi „fie ce-o fi“ și-a zis și a făcut după povaţă. 

Și chiar așa s'a întâmplat cum prevăzuse 
tartorul de subprefect. De; atunci prefectul 
a 'ntors foaia și l-a luat iară în de bine pe 
inginer. Că lui nu-i plăceau oamenii cari 
nu-și cunosc lungul nasului. 

Dac'a văzut așa inginerul, ce sa gândit, 
nu s'a mai sfătuit cu subprefectul și a făcut 
din capul lui în rapoartele viitoare: „Al dum- 
niavoastră fără nici o considerație“. 

Și i-a mers bine, a trăit ca la sânul lui 
Avram şi ar fi şi astăzi mare și tare dacă 
nu se schimbă deunăzi guvernul și nu veniă 
alt partid cu alt prefect și alte parascovenii. 

Caton Theodorian. 


A 

— i: 


Visuri... 


Când visuri șterse îmi șoptesc 
s De vremile trecute, 
Petale albe veștejesc 
Şi cad pe iarbă mute. 


lar chipul tău mi-apare’n gând 
Din basmul de-altădată, 

Îmi sărutai părul râzând 
Pe fruntea 'mgândurată. 


Şi-un soare roș la asfinţit 
Se uită blând la mine, 
Se 'ngână codru 'mbătrânit 

În ialnice suspine. 


D. P. 


Co? 


Cugetări. 


Nu pentrucă trăim, ci de vieață să ne bu- 


curăm. Carol Weber. 
* 


Norocul e în noi înșine nu în lucrurile din 


afară, I. Weber. 
E 


Ce norocos ar puteă fi fiecare, cu norocul 
pe care nu-l ia în seamă. David Veit. 


Cel mai mare noroc e în voința tare, adecă 
de-a lucră cu virtute și în conștiința liniștită, 
care întovărășește virtutea. Descartes. 

e 


E întradevăr cel mai frumos noroc pe pă- 
mânt, de-a află oameni, cari simt și cugetă 
ca noi. Spitteler. 


x 


Cronică. 


+ Adelina Tăslăuanu n. Olteanu. Ca un semn de 
recunoştinţă pentru preţioasele servicii ce le-a adus 
acest suflet frumos revistei „Luceafărul“, publicăm 
toate articolele şi notițele scrise din prilejul despăr- 
țirii lui de vieața pământească. 


Arad, 22 Ianuarie n. 1910. 
ý Adelina Tăslăuanu n. Olteanu. 

Din Sibiiu primim o veste tristă: Doamna Adelina 
Oiteanu-Maior măritată Tăslăuanu, soţia d-lui O. C. 
Tăslăuanu, redactorul revistei „Luceafărul“, — a ră- 
posat Vineri, 8/21 lanuarie, în vârstă de abiă 33 de 
ani... O veste tristă care va deșteptă adânci regrete 
în toţi ceice au cunoscut sufletul distins, care şi-a 
sfârșit acum vieaţa pământească. 

De-o inteligenţă rară, de-o cultură superioară, te- 
meinică, călăuzită în toate acţiunile ei de dragoste 
curată pentru tot ce e frumos, bun și nobil; de-un 
dor de muncă neobosit, veşnic gata şi pe drum de-a 
face un bine, un serviciu, o plăcere — altora, d-na 
Adelina O. Maior a fost un element preţios al societăţii 
româneşti de pretutindeni unde a stat, 

Originară din Ardeal, strănepoată a marelui Petru 
Maior, d-na Adelina O. Tăslăuanu și-a primit educaţia 


în România, unde a fost apoi mai multă vreme pro- 
fesoară la azilul „Elena Doamna“ din Bucureşti. Pă- 
răseşte insă traiul fără griji din România, pentru a se 
întoarce la Sibiiu şi a veni într'ajutorul nepoților şi 
nepoţelelor sale, orfani de tată și de mamă, copii 
minori ai profesorului dela pedagogia din Sibiiu, Dr. 
Daniil P. Barcianu și a soţiei sale Silvia n. Olteanu, 
răposaţi amândoi în 1903. 

Îngrijind de creșterea acestor 6 copii orfani cu o 
dragoste şi abnegaţie de adevărată mamă, a adunat şi 
plăsmuit poveștile frumoase publicate în colecţia „B i- 
bliotecacopiilor şiatinerimii“, cea dintâiu în- 
cercare la noi de-a da tinerimii noastre o lectură cu ade- 
vărat românească. Înzestrată cu un talent real de po- 
vestitoare, în scrierile ei menite să deştepte dragostea 
pentru cetit a celor mici a reușit să atingă întotdeauna 
coardele cele mai nobile ale sufletului micilor ei cetitori. 

Dragostea ei pentru copii și tinerime plăsmuiă, în- 
trevedeă în viitor o activitate și mai rodnică, dar chi- 
nurile istovitoare ale unei boli nemiloase de inimă 
au pus capăt tuturor avânturilor ei nobile. 

Trei fraţi, toți trei căpitani în armata României, 
două surori, una în România, cealaltă în Belgia, şi un 
soţ inconsolabi!l deplâng dimpreună cu cei cari au 

cunoscut-o — moartea prea timpurie a celei care a 
fost Adelina O. Tăslăuanu. 
Odihnească în pace şi fie-i memoria în veci bine- 
cuvântată! „Tribuna“ din 23 Ianuarie 1910. 
* 


7 Adelina Tăzlăuanu. 


Din Sibiiu vestea tristă a morţii doamnei Adelina 
Tăzlăuanu, născută Olteanu. 

D-na Tăzlăuanu a tipărit cărţi pentru copii, foarte 
potrivite şi scrise in limba cea mai limpede. 

Cine a cunoscut pe această femeie de elită, care 
răspândiă în jurul ei bunătate şi lumină, no va uită 
niciodată. În Sibiiu, unde inteligenţa și distincţia nu 
sunt rare, ea a fost mai mult decât o foarte distinsă 
femeie, de o inteligenţă deosebită. Aducând din „tară“ 
tradițiile unei vieţi sociale, de o fineţă superioară, ea 
a dat în scurta-i vieaţă, îngrijind de copiii rămaşi pe 
urma surorii ei şi a neuitatului profesor Barcianu, do- 
vezi de o putere de jertfă, de o caritate creștină de 
care sunt în stare numai sufletele cele mai nobile. 
Știindu-se osândită la o moarte timpurie, ea n'a cruțat 
totuș niciodată puterile sale pentru a face binele. 
Frumuseţa fizică şi morală erau unite în persoana ei 
în chip nedespărţit. 

Astfel ea a fost dintre aceste fiinţi iubite de Dum- 
nezeu, dintre acele suflete de înaltă poezie şi bună- 
tate, cari nu se plâng înzadar, ci cari rămân și după 
moarte exemplu viu pentru toate vremurile. 

„Neamul Românesc“ din 12 Ianuarie v. 1910. 
+ 


+ Adelina Tăslăuanu. 
(A. O. Maior). 


Telegraful ne-a adus ştirea cea tristă. 

La Sibiiu s'a stins în puterea vârstei, numai de 
treizeci și trei de ani, femeia distinsă care a fost scrii- 
toarea modestă, d-na Adelina Tăslăuanu, născută Ol- 
teanu. i 

Scrierile Adelinei Tăslăuanu, care iscălia cu pseu- 
donimul A. O. Maior, dupăcum şi eră o vrednică sco- 
boritoare a lui Petru Maior, se adresează sufletelor 
de copii și sunt o adevărată comoară de bunătate 
Şi gingăşie, precum gingaşă și bună a fost şi fiinţa 
aleasă care le-a scris. 

„Biblioteca copiilor şia tinerimii“, editate 
de revista „Luceafărul“, care ajunsese la al cincilea 
volum, va rămâneă, trăind în inimile tinere numele 
Adelinei Tăslăuanu, drag împletit din floarea vişinilor 
și cireșilor. 

În revista sibiiană numele ei îl mai întâmpinăm 
subt traduceri frumos făcute din Björnson (Synnöve 
Solbakken), Tolstoi (Cum s'ajungi la fericire), subt 
cronici şi dări de seamă scrise cu deosebit bun simţ. 

Scriitorul acestor rânduri a cunoscut-o din copilărie. 
La Craiova mai întâiu, în anii tineri, ca studentă har- 
nică. Apoi la Sibiiu, pe cărarea dintre arini; la „Lu- 
ceatărul“ soţie iubitoare şi prețioasă mână de ajutor 
redacţiei. Pe urmă la Rășinar între orfanii sorii şi 
cumnatului ei Barcianu, — soră și mamă totdeodată. 
Ca prietină bună asemenea a ştiut-o cunoaşte. Adelina 

Tăslăuanu întruniă marile însuşiri ale româncei inte- 
ligente care ştie deopotrivă să fie a familiei şi a 
neamului. Firea ei veselă şi deschisă n'o întunecase 
încă umbra boalei ce pândiă urmărindu-i avântul. 

Dar de un rând de vreme vieaţa i se făcuse un chin. 
Boala îi rodeà inima, tot ce aveă mai delicat... 

La 8 lanuarie, în sfârșit, veni moartea de culese 
acest suflet rar, presărând jalea printre rude, între 
Românii sibiieni şi printre prietini. 

Amintirea-i blândă nmo să se răcească niciodată, 
însă, între noi. 


Odihnească-se. C. T. 


„Semănătorul“ din 15 lanuarie v. 1910. 
ş ; 


+ Adelina Tăslăuanu n. Olteanu. 


Dela Sibiiu ne sosește o ştire, care ne umple de 
mâhnire. 

Doamna Adelina Tăslăuanu n. Olteanu, soţia redac- 
torului „Luceafărului“, d-l Octavian Tăslăuanu, s'a stins 
în floarea tinereţii, întrerumpându-se, prin acest deces 
timpuriu, o rodnică activitate literară pe un teren ne- 
giijat al literaturii noastre. 

Cetitorii acestei reviste cunosc activitatea acestui 
suflet distins, de care s'a făcut amintire în coloanele 
noastre, când sa făcut amintire de biblioteca copiilor 
și a tinerimii, care se proiectează de ani de zile, fără 
a se fi lucrat ceva în această direcţie. 

Adelina Tăslăuanu a făcut începutul acestui ram 
literar, publicând patru volume de netăgăduită valoare 
din seria: „Biblioteca copiilor şi a tinerimii“. 

Originară dela noi, descendentă directă a nemuri- 
torului Petru Maior, şi-a însuşit o cultură aleasă în 
România, unde a fost profesoară la azilul „Elena 
Doamna“. Cunuscătoare a literaturii germane şi fran- 
ceze şi vorbind o românească aleasă, a inţeles, cât 
de iînapoiaţi suntem noi in ce priveşte literatura co- 
piilor şi a tinerimii şi și-a pus toată inteliginţa largă 
şi toată căldura inimii sale, pentru a porni o mişcare, 
cât mai intenză și în acest ram atât de neglijat ai li- 
teraturii noastre. Volumele apărute până acum, cu 
bucăţi originale ale decedatei, cu traduceri și locali- 
zări din cei mai distinşi autori străini şi cu lucrări 
de ale scriitorilor noștri de valoare, sunt cea dintâi 
peatră, ce s'a pus la noi in acest ram literar, care 
la străini numără mii şi mii de volume și de autori. 

Suflet altruist, cum trebuie să fie orice pedagog, 
călăuzit de o dragoste adevărată pentru plăpândele 
odrasle, în cari e depusă nădejdea neamului nostru, 
Adelina Tăstăuanu, lasă după sine o activitate rod- 
nică — şi acest suflet inalt ne e cea mai scumpă mo- 
ștenire, pe care vom urmă-o toţi aceia, cari am 
luat asupră-ne sarcina grea și ingrată a instrucției 
naţionale. 

O bibliotecă a copiilor şi a tinerimii se impune azi 
mai mult ca oricând. Urmând pilduirea acestui suflet 
de elită, care şi-a luat sborul în alte lumi, ne vom 
strânge rândurile și vom cercà să continuăm opera 
unei scriitoare, a cărei importanţă iese cu atât mai 
mult ia iveală, cu cât o pierdem chiar în clipele când 

aşteptam noi şi noi volume, roade a inteligenţei şi 
a unei inimi de o rară gingăşie şi bunătate. 

in unul din numerii viitori ai revistei vom repro- 
duce o bucată originală a decedatei autoare, pen- 
truca învățătorii noştri să o cunoască mai deaproape 
şi să comunice şi elevilor scrisul acestei decedate 
scriitoare. 

De astădată dăm expresie jalei noastre pentru ce- 
cesul unui tovarăş de muncă dintre cei mai aleşi, de 
care se legau multe și frumoase nădejdi — cari se 
zăvoresc acum toate în încăperea strâmtă a mor- 
mântului. 

Birecuvântată să-i fie pomenirea! 

A. Ciura. 
„Foaia Şcolastică“ (Blaj) din 1 Februarie 1910. 
* Vi 


Ziarele de peste munţi aduc trista veste a morţii 
scriitoarei Adelina Tăslăuanu-Maior. 

A fost un suflet ales de femeie, care a dat litera- 
turii noastre frumoasa „Bibliotecă pentru tinerime“ 
ce o tipăreă la Sibiiu, dând-o ca dar micilor cetitori, 
cu prilejul serbătorilor creştineşti. 

Revista „Ramuri“ din 15 lanuarie v. 1910. 
* 


Moartea unei scriitoare. La Sibiiu s'a stins in plină 
floare a vârstei soţia directorului „Luceafărului“, d-na 
Adelina Tăslăuanu, o stilistă bună şi o traducătoare 
harnică. Regretata scriitoare a fost și conducătoarea 
publicaţiunii periodice „Biblioteca Copiilor“, din care 
au apărut două (patru, Red. „L.“) fascicole. 

Revista „Cumpăna“ Nr. 8 din 15 Ianuarie v. 1910. 
* 

+ D-na O. C. Tăslăuanu. O ştire dureroasă ne-a 
vestit telegraful mai. zilele trecute: este incetarea din 
vieaţă a doamnei Tăslăuanu, soția confratelui nostru 
O. C. Tăslăuanu, directorul „Luceafărului“. Adânc 
mişcaţi, trimitem prietinului nostru, greu lovit, un 
cuvânt de îmbărbâtare, urându-i din inimă putere 
multă ca să poată suportă şi această nemiloasă în- 
cercare. 

„Revista Politică şi Literară“ Nr. 10 din lanuarie 1910. 
* £ 

Mulţumim tuturor confraților pentru cuvintelele fru- 
moase de apreciere şi de mângăiere. 

Din acest prilej aducem la cunoştinţa cetitorilor 
noștri că „Biblioteca Copiilor şi a Tinerimii“ de A. O. 
Maior se va continuă. Volumul 5 e pregătit pentru 
tipar de insaşi autoarea, iar volumul 6 I-a lăsat aproape 
terminat. Celelalte volume vor apăreă sub îngrijirea 
redacţiei noastre. În cursul acestui an va apăreă şi 
ediţia a 2-a din volumul prim revăzut și corectat de 
A. O. Maior. 

Sentimentele de pietate faţă de autoare și convin- 
gerea că o asemenea publicaţie e adânc simțită în 
literatura noastră, ne îndeamnă să continuăm această 


Bibliotecă. 
* 


O pildă frumoasă. Între „fruntașii“ noştri mai în 
vârstă foarte puţini au o cultură temeinică şi foarte 

puţini vorbesc o limbă românească corectă. De aceea 
generaţia tânără, mai scuturată și mai pretențioasă, re- 
cunoaște pe foarte puţini dintre ceice conduc astăzi „de- 
stinele neamului“. Aproape singur d-l Andreiu Bâr- 
seanu, profesor în Braşov, membru al Academiei române 
şi vicepreședintele Asociaţiei, e€ personalitatea răspicată 
şi armonioasă pe care toată lumea dela noi o recu- 
noaşte, fără nici o rezervă. D-l Bârseanu e un om cu 
o cultură europeană, un om înzestrat cu o inteligență 
superioară şi cu un suflet de artist, in care vioiciunea 
spiritului se îngemânează atât de fericit cu agerimea 
minţii. D-1 Bârseanu e şi un caracter întreg, care prin 
corectitudinea d-sale a impus intotdeauna. Vorbeşte o 
limbă românească literară aleasă, căreia melodia și 
duioşia giasului d-sale îi dă un farmec deosebit. Dis- 
cursurile d-sale dela adunările generale ale Asociaţiei 
sunt adevărate serbători culturale. 

Acest adevărat'fruntaş al vieţii noastre culturale a 
fost cel dintâiu, care, din puţinazavere materială ce-o 
are, s'a grăbit a înapoiă” Asociaţiei suma de 2400 cor. 
ce-o primise pe vremuri ca ajutor pentru terminarea 
studiilor. Prin această faptă a dat o pildă frumoasă 
pe care nădăjduim că vor urmă-o şi alţii mai cu dare 
de mână. Până acum d-l Andreiu Cosma din Șimleu 
e singurul care s'a “simţit îndemnat să înapoieze şi 
d-sa Asociaţiei bursa ce-o primise pe vremuri ca stu- 
dent în Budapesta. Cei mulţi inainte! 

* 


Sadoveanu'despre poetul G. Rotică. În „Cumpăna“ 
d-l Sadoveanu întrun minunat articol, în care vorbeşte 
de şezătorile literare din Bucovina, aranjate de socie- 
tatea scriitorilor români, scrie următoarele. despre 
poetul Bucovinei: 

„Din acest ţinut românesc al Câmpulungului a ieșit 
și cel dintâiu poet al Bucovinei. leri Bucovina mavea 
cântăreţi. Azi odată cu luptele ei pentru vieaţă, pentru 
fiinţa poporului românesc, apare în ţinutul cel mai 
curat cântăreţul ei, fiu din popor, și ázi cu suflet de 
țăran subt haina strâmtă. Cântecele lui au un înţeles 
adânc: 


Eu n'am ştiut leandrii cu floarea delicată; 

Răsurii de pe coastă întâiu i-am cunoscut. 

“În arşiţa de soare, aproape de postată, 

În scutece, pe-o brazdă, am plâns şi am crescut... 


În sufletul lui vibrează. nevoile norodului, durerile 
neamului, cum eră firesc în aceste vremuri, și prin 
strigătul de revoltă G. Rotică se apropie de celalalt 
poet al neamului, de Goga. — Dar Bucovina, grădina 
Moldovei, cu poezia ei nesfârşită, a găsit în Rotică 
pe un ales cântăreţ liric, şi mai cu seamă partea 
aceasta din cântecile lui mi-i dragă; partea aceasta, 
cu toate imperfecţiile începutului, alcătuieşte o cunună 
de flori suave. În gingașele-i bucăţi de dragoste, în 
tablourile fine cu culori aşa de dulci a vetrei părin- 
teşti, a unui colţ de sat, a: unui cuib de suspin şi de 
fericire, văd întreaga Bucovină, aşa de poetică şi care 
mi-i aşa de scumpă. — Și poeziile acestui poet sunt 


un semn al vremii“. 
f * 

Poetul A. Stavri. La noi e puţin cunoscut deşi 
scrie de mult. Volumul de poezii „Luminişuri“, 
apărut de curând, e vrednic să fie cetit în cercuri 
cât mai largi. În el -cetitorii vor găsi un suflet curat 
şi un maiestru în zugrăvirea vieţii dela ţară. Repro- 
ducem la întâmplare o poezie din volum: 


Hora. 
Ca o cunună de roze ’n floare 
Se *nvârte ?n horă stol de fecioare. 


În lanţ de fete stau lăutarii: 

Li-i trupu ?n zdrenţe, ochii in pară; 
Zbârnăe cobza ca'n roiu bondarii, 
Nebun e jocul zis din vioară,.. 


Ca o cunună de roze ’n floare 
Se 'nvârte ?n horă stol de fecioare. 


Pe prispa crâșmei cinstesc bătrânii, — 
Cu haz li-i gluma la un pahar; — 
Zărind în horă cum joacă sânii 

Îşi fac cu ochiul şi 'nchină iar... 

Ca o cunună de roze ’n floare 

Se 'nvârte ?n horă sto! de fecioare. 


Și jos, pe iarbă, neveste multe, — 
Multe sunt, maică, inândre de pică! 
Toate grămadă-s gata s'asculte 
Povestea spusă de-o bătrânică... 


Ca o cunună de roze 'n floare 
Se 'nvârte ’n horă stol de fecioare. 


Au strâns flăcăii de-aproape jocul; 
Vor toți — dă, parcă inimă nu-i? — 
Vor toţi să-şi prindă din zbor norocul 
Şi fiecare iubita lui... 


Ca o cunună de roze ’n floare 
Se "nvârte ’n horă stol de fecioare. 


Asupra poeziilor d-lui Stavri vom vorbi mai pe larg 
altădată. Volumul „Luminişuri“ a apărut în editura 
„Vieţii Româneşti“ din laşi. Se vinde cu 2 Lei. Îl re- 
comandăm încă odată cu căldură cetitorilor noştri. 

* 

Un scandal universitar. Cultura stăpânitoare din 
țara în care trăim e cât se poate de neprielnică pentru 
desvoltarea noastră ca neam. O mentalitate şi un tem- 
perament cu desăvârşire străin firii noastre ne schi- 
monoseşte sufletul începând din şcoalele primare până 
la universitate. Mulţi oameni de-ai noştri cu carte, 
cari au crescut numai în atmosfera acestei culturi, ni 
se înfăţişează ca niște caricaturi naţionale. Sufletește 
sunt niște hibrizi, mau nici o licărire de conştiinţă şi 
nici o putere de judecată. Mai sunt lipsiţi aproape 
întotdeauna de cunoștințe temeinice, fiindcă forţele 
lor intelectuale se risipesc în procesul de mutație su- 
fletească. Singurele insuşiri cu ajutorul cărora pot 
cuceri câte-o situație socială sunt; slugărnicia, lin- 
guşirea şi trădarea. 

Tipul acestui soiu de hibrizi, d-l Dr. losif Șiegescu, 
profesor secundar în Budapesta, a reuşit să ajungă 
în zilele din urmă, până la catedra de limba şi litera- 


——_ 


tura română dela universitatea din capitala Ungariei. 
Dacă d-sa ar aveă o conștiință, bineinţeles că mar 
îndrăzni nici măcar să se gândească la o asemenea 
Slujbă. Lipsit de cele mai elementare cunoştinţe de 
limbă şi literatură românească, dăruit de Dumnezeu 
cu o inteligenţă sub-mediocră, d-sa s'ar fi putut mul- 
tumi cu slujba de profesoraş de liceu, în care calitate 
propuneă cu totul alte studii. Dar d-l Șiegescu face 
parte dintre oamenii cari ştiu pescui în tulbure. A 
băgat de seamă că în puhoiul împrejurărilor din ţara 
noastră cu puţină dibăcie şi cu multă „plecăciune“ 
poţi să-ţi realisezi multe gânduri îndrăzneţe. 

Într'o noapte, pe aripile unui avânt de fantazie, a 
visat că e deputat şi profesor universitar. Și, în vis, 
feciorul dascălului din Cârnecea se simţeă atât de 
fericit ca ajuns „domn așa de mare“. 

A doua zi dimineaţa s'a spălat şi pieptenat mai cu 
îngrijire, şi-a îmbrăcat hainele cele mai bune, şi-a 
aşezat cu graţie jobenul pe tidva în care s'a zămislit 
un vis aşa de frumos și a inceput să pășească a de- 
putat și a profesor universitar. Visul îl urmăreă și 
treaz. În discuţii se făceă mai grav, mai sentențios, 
dar aveă şi câte un zimbet de amabilitate și de bună- 
voință pentru oricine. lar în faţa celor mai mari spi- 
narea i se incovăiă mai elastic, complimentele erau 
mai dinainte învăţate. Aşa azi, aşa mâne — până a 
ajuns să-și vadă visul cu ochii. Mai dăunăzi s'a făcut 
deputat, şi-acum iată-i profesor universitar. 

Ce batjocură și ruşine pentru cultura unei ţări! Ce 
corupțiune şi imoralitate poate fi în ţara în care se 
pot întâmplă asemenea minuni premeditate de-un 
fleac de om! 

Studenţii români din Budapesta au protestat energic 
împotriva numirii sale de profesor. L-au impiedecat 
să-și ţină lecţia de deschidere la universitate, l-au 
huiduit şi l-au ameninţat cu umbrelele... Dar d-i Dr. 
losif Șiegescu a zâmbit, fiindcă ştie că după furtună 
urmează senin. D-sa ştie că glasul tinerimii române 
nu e ascultat în universitatea ungurească, d-sa știe că 
mulţi dintre ceice strigă astăzi, mâne se vor imblânzi. 
D-i Şiegescu doar a intimpinat greutăţi şi mai mari 
— şi le-a învins. Va. învinge și-acum. Spre ruşinea 
învățământului universitar din Ungaria va rămânea 
profesor universitar. Împreună cu Moldovân Gergely 
îşi va bate joc de limba şi literatura română și de 
părinţii cari l-au dăruit cu zile întrun ceas nefericit. 

* 

Biblioteca Tineretului. „Asociația pentru litera- 
tura română şi cultura poporului român“ a îmbogățit 
literatura pentru tineret cu o nouă publicaţie, care de 
sigur va aduce cele mai bune servicii educaţiei arti- 
stice a tinerelor generaţii. Sub titlul „Biblioteca Tine- 
rimii“, îngrijită de secţia şcolară, a inceput să publice 
o serie de broşuri, cari cuprind o lectură potrivită şi 
aleasă pentru tineretul dela ţară şi dela orașe. Până 
acum au apărut patru numere şi anume: Nr. 1. „Puiul“ 
de loan Al. Brătescu-Voinești, Nr. 2. „Vestitorii“ de 
Mihail Sadoveanu, Nr. 3. „Meşterul orb“ şi „Lumină- 
rică“ de C. Negruzzi, Nr. 4. „Darul lui Hristos“ şi „La 


fereastră“ de loan Popovici-Bănăţeanul. Fiecare bro- 

şură se vinde numai cu 6 bani (trei creițari), așa că 
o poate cumpără și cel mai' sărac tânăr. 

Literatura noastră pentru tinerime până acum e 
foarte săracă în opere de o adevărată valoare. Afară 
de „Biblioteca Copiilor şi a Tinerimii“ publicată de 
A. O. Maior, în editura revistei „Luceafărul“, nu cu- 
noaștem nici o publicaţie făcută cu pricepere și cu 
îngrijire. De aceea credem că „Biblioteca Tineretului“, 
tipărită de secţia şcolară a Asociaţiunii, îndeplineşte o 
lipsă arzătoare și nădăjduim că toţi membri „Aso- 
ciaţiei“ se vor grăbi să o răspândească mai ales 
între tinerimea dela sate. Cele patru broșuri apărute 
până acum sunt o garanţă că s'a făcut un început bun, 
care trebuie sprijinit din răsputeri, pentru a se putea 
continuă in aceleaşi condiţii. 

Atragem indeosebi atenţiunea invăţătorilor şi preo- 
ților noştri asupra acestei publicaţii, care se poate co- 
mandà dela Biroul Asociaţiunii (Sibiiu, Str. Șaguna 
Nr. 6) și dela Librăriile noastre. 

* 

larăș Asociația din Arad. Un colaborator al revistei 
noastre, în numărul ultim, îşi exprimă dorinţa ca Aso- 
ciația din Arad să se prefacă intrun despărțământ al 
Asociaţiei culturale a tuturor Românilor. Notiţa accasta, 
scrisă tără nicio răutate şi fără intenţia de a jicni pe 
cineva, a fost obiect de discuţie într'o şedinţă a Aso- 
ciaţiei arădane. lată ce scrie „Tribuna“: „Înainte de 
deschiderea şedinţei s'a relevat între membri comi- 
tetului atacul maliţios, apărut în ultimul număr al 
„Luceafărului“ în contra Asociaţiei din Arad. Membri 
de faţă au condamnat unanim ieşirea puţin culturală 
a unui organ cultural contra unei instituţii culturale. 
Autorul articolului din chestie nu găseşte adecă nici o 
altă legitimaţie a dreptului la existenţă pentru Aso- 
ciația din Arad, decât „în satisfacția unor ambiţii“, 
cari însă — adaugă tot el — s'ar puteă împlini şi în 
cadrele unui despărțământ al Asociaţiei. Despre un 
cult al tradiţiei, respect pentru înaintașii noştri, cari 
au întemeiat-o și ne-au transmis-o de sigur ca să o 
păstrăm, nu să o desființăm, despre statutele ei mai 
largi şi mai liberale, cari îngăduie desvoltarea unei 
activități mai generale, decât în cadrele unui despăr- 
țământ, autorul nici nu pomeneşte. El dintr'o vădită 
îngustime de vedere reduce totul la motive inguste şi 
chiar meschine (?! Red. L.) de care ar fi călăuziţi 
oamenii din fruntea societăţii arădane, în cari motive 
insă, sa conchis, nu se reflectă decât propria men- 
talitate a autorului. — Unii au fost de părere că d-l 
Goldiș va trebui să răspundă, d-sa însă a spus că 
nu răspunde. — Nu mă ademeneşte o discuţie absolut 
sterilă cum ar fi asta. Dacă cineva riscă să scrie prostii, 
nu trebuie numai decât să discuţi cu el — a zis d-l 
Goldiş“. 

Dacă acest raport, apărut în „Tribuna“, este exact, 
trimitem membrilor din comitetul Asociaţiei arădane 
expresia părerilor noastre de rău. Dacă știam că 
discuţiile din sânul acestei societăţi culturale se ţin 
la un astfel de nivel, nu mai insistam pentru o con- 
topire a Asociaţiei arădane cu Asociaţia culturală a 
celorlalți români. Acum dupăce cunoaştem lumea 

sufletească a „fruntaşilor din provincia Aradului“, cari 
conduc Asociaţia arădană, înţelegem că într'adevăr au 
nevoie de o organizaţie culturală aparte. Intrând în 
cadrele „Asociaţiei pentru literatura şi cultura popo- 
rului român“ ar puteă întroduce şi în 'sânul acesteia 
acelaş fel de discuţie. Și asta nu o dorim. Revocăm 
deci propunerea ce-a făcut-o colaboratorul nostru în 
numărul din urmă al „Luceafărului“. Cu aceste încheiem 
şi noi orice polemică. 


Reviste și ziare. „Telegraful! Român“ îndeamnă 
publicu) românesc să trimită obiecte pentru muzeul 
național din Budapesta. Ne mirăm de ce nu colindă 
satele româneşti înşişi redactorii pravoslavnicului ziar 
ca să imbogăţească muzeele ungurești din Budapesta. 

A uitat redacţia „Telegratului Român“ că şi aici în 
Sibiiu e un Muzeu românesc?! 

* Archiva. Eo revistă puţin cunoscută nu numai 
la noi ci şi în România. Cu toate acestea cu Nr. 12 
din 1909 îşi serbează jubileul de 20 de ani de existenţă. 
În articolul „Douăzeci de ani de muncă“ ni se spune: 

„În 1888 prin stăruințele mai ales ale răposatului 
profesor Gr. C. Buţureanu s'a înființat în laşi „Socie- 
tatea ştiinţifică și literară“ care trebuiă să înlocuiască 
societatea „Junimea“ ce eră în plină descompunere. 
În 1889 noua societate și-a creat un organ pentru 
publicațiile membrilor ei. Însă în primul an „Archiva“ 
a avut un caracter mai mult ştiinţific, critic şi istoric 
decât literar, după imboldurile întâiului său președinte, 
profesorul de geologie şi marele învăţat Gr. Cobâlcescu, 
cu toate că nu corespundea intocmai cu statutele so- 
cietăţii care prevedeă două secţii: una științifică şi 
alta literară“, 

Revista „Archiva“ în cursul vremii a publicat multe 
contribuţii de valoare la cunoaşterea trecutului nostru. 
A avut chiar momente când eră urmărită cu atenţie 
de public. Astăzi o răsfoiesc numai cercetătorii spe- 
cialişti şi bibliografii. În n-rul jubilar găsim articole 
de d-nii: A. D. Xenopol, A. Philippide, Ana Conta- 
Kernbach, Dr. N. Leon, Dr. L. C. Cosmovici, N. Za- 
harie, Dr. G. Pascu, A. D. Atanasiu, N. A. Bogdan, 
Dr. A. Scriban, T. T. Burada, Gh. Ghibănescu, Dr. M. 
Străjan etc. E un nuinăr bogat şi interesant, care ne 
indeamnă să-i dorim şi noi Archivei „vieață lungă 
şi spornică“. 

* Tribuna“ din Arad. În stârşit avem şi noi un 
ziar, care e vrednic să-l ceteşti dacă-l abonezi, cu 
atât mai mult dacă nu-l abonezi. E cei mai bine scris, 
cel mai îngrijit şi cel mai bine informat ziar dela noi. 
N'am avut niciodată o gazetă aşa de bogată şi așa 
de bine făcută. „Tribuna“ dă o deosebită atenţie che- 
stiunilor noastre culturale şi sociale și cultivă cu multă 
străduinţă literatura. Acest ziar ridică mult prestigiul 
presei româneşti şi contribue mult la întărirea noastră 
culturală. Cine vrea să aibă o gazetă bună, să o aboneze. 

* 

Ştiri. În Oradea-mare, la 10 Martie n., se va aranjă 
o serată artistică cu „La Șezătoare“ de d-l Tib. Bre- 
diceanu. Va cântă şi d-na Veturia Triteanu. O ase- 
menea serbătoare culturală de sigur va întruni întreg 

Bihorul, unde astfel de manifestaţiuni româneşti sunt 
cam rare. 

* În foişoara ziarului „Telegraful Român“, d-! Dr. 
G. Alexici își publică discursul de deschidere ţinut la 
universitatea din Budapesta (22 lanuarie 1910). E un 
interesant capitol de psihologie şi de autobiografie. 

* Atragem atenţiunea cetitorilor noştri asupra „Bi- 
bliotecii scriitorilor români“ editată de librăria Socec 
din Bucureşti, care se vinde cu 95 de bani volumul. 
Ultimele volume cuprind: Basme şi poezii poporale 
din toate ţinuturiie româneşti şi descrierea Moldovei 
de Cantemir. A se vedeă la bibliografie. 

* Volumul „Cea dintâiu durere“ a colaboratorului 
nostru atât de apreciat, Em. Gârleanu, a apărut în 
ediţia a doua, întregită, la librăria Socec din Bucu- 
reşti. În această ediţie s'au adăugat două bucăţi ine- 
dite şi câteva bucăţi cuprinse in volumul „Odată“ 
(Bibl. p. toţi). Volumul d-lui Gârleanu e de prisos 
să-l mai recomandăm cctitorilor noștri. Povestirile 
d-sale şi-au cucerit de mult cetățănia dincoace de 
Carpaţi. 

* „Reichspost“ din Viena (Nr. 22 din 23 lanuarie 1910) 
publică traducerea unei schiţe, „Vijelie“, de Vioara 
din Bihor. Felicitările noastre d-nei autoare. 

* Soratele literare şi artistice ale Asociaţiei din sala 
festivă a Muzeului sau continuat cu o reprezentaţie 
teatrală şi cu o conferinţă. Sub conducerea d-lui Axente, 
culegător-tipograf, s'a jucat piesele „Ca prin romane“ 
și „Arvinte şi Pepelea“. La această reprezentaţie au 
luat parte mulţi meseriaşi. Un semn foarte îmbucu- 
rător. — D-l R. Popescu a ţinut o conferinţă cu pro- 
iecţiuni de schiopticon despre excursiile d-sale prin 
munţii Făgăraşului. A fost un subiect nou, care a atras 
foarte multă lume. Seratele se vor continuă. 

* Din noul volum al prietinului Em. Gârleanu pu- 
bhcăm două povestiri scurte, cari ne-au fost trimise 
inainte de apariţia volumului. Din aceste două bucăţi 
ceutorii îşi pot face o idee despre valoarea noului 
volum, care ce o carte de seamă și vrednică de cetit. 

* O femeie a fost numită docentă la facultatea de 
med.cinâ din Iaşi. Doamna Dr. Puşcariu e prima pro- 
fesoară universitară in România. E o femeie care a 
făcut mai multe cercetări ştiinţifice şi a ocupat câţiva 
ani postul de medic secundar la secția boalelor de 
ochi dela spitalul central din laşi. D-na Pușcariu mai 
este şi o gospodină bună. Un astfel de femenism il 
înțelegem și noi. 

* „Asociaţia învăţătorilor români din districtul Câm- 
pulungului“ a votat poetului bucovinean G. Roticâ o 
subvenție de călătorie de 500 cor. Însufleţirea buco- 
vinenilor pentru cântăreţul lor dovedește o frumoasă 
conştiinţă naţională. ` 


Se 

„Șaguna“. Craiova 1910. 1 broş. 

G. V. Botez-Gordon, Petale, versuri. Edit. Li- 

Ministerului Cultelor şi Instrucțiunii publice din Bu- 
curești. Oraviţa, 1909. Preţul: 1 cor. 80 b. 

M. Străjan, Însemnătatea și influența morală a 
caracterului şi a bunelor maniere (după S. Smiles). 

M. Străjan, Despre visuri. Apariţiunea spiritelor 

A. Stavri, Luminișuri. Edit. revistei „Vieaţa Ro- 
mânească“. laşi, 1910. Preţul: 2 Lei. 

James Caterly, Românii, traducere de E. Lovi- 
nescu. Edit. Librăriei Socec. Bucureşti. Preţul: 4 Lei. 

Leonida Andreief, Rdsul Roșu. Războiul din 
Manciuria, trad. de O. C. „Biblioteca pentru toţi“ 
Nr. 517. Preţul: 30 bani. 

Lonid Andrejew, Viaţa omului, trad. de A. Za- 
borowsky şi I. U. Soricu. „Biblioteca populară Socec“, 
Nr. 75—76. Preţul: 55 bani. 

Conan Doyle, Spovedania unui medic, trad. de 
Ludovic Dauş. „Biblioteca pentru toți“ Nr. 506. Preţul: 
30 bani. 

Dimitrie Cantemir, Descrierea Moldovei, cu o 
notiţă introductivă, note expiicative, un portret şi o 
hartă de Miron Nicolescu. Edit. Librăriei Socec. Bu- 
cureşști, 1909. Preţul: 1 Leu 90 bari. 

Poezii populare din toate ținuturile românești. Edit. 
Librăriei Socec. Bucureşti, 1909. Preţul: 1 Leu 90 bani. 

schiţe. Ed. H-a (întregită). Edit. Librăriei Socec. Bucu- 
rești, 1909. Preţul: 2 Lei 50 bani. 


Aviz. 

Cu începutul acestui an, numărul abonaților înmul- 
țindu-se peste așteptările noastre, aducem la cuno- 
ştința celor interesați că numerile 1, 2 şi 3 s'au epuizat 
cu totul. Nu mai avem nici un singur exemplar. Nu 
mai putem primi deci abonamente. noi decât începând 
cu numărul 4, din care am tipărit cu 100 de exem- 
piore malmulte Administrația. 


Redactor: OCT. C. TĂSLĂUANU. 

Efecte predate Cassei spre incassare = a 3,101.485! 42 Reescomptul semestrului viitor - sT oz al] — — 318.923; 59 
Portofoliul român şi străin Centrala . k 36,024.472| 08 _ Depozite de retras. . . . ia seral să î ! SE — | 105.836.350! — 
» Sucursale şi Agenţii - I| __26,756.817 62,181.289| 95 || Comuri curente. . oii | — — | 52,288.408| 30 
Efecte ublice „ll 11,999.924' — l | 
` ond de rezervă statutar ? ş — 14,925.995 81 ` | 
n n amortis. imobil, mobilier şi maşini $ =, 3134.621 18 ii 
Cupoane z c pă N i PA "339.228! 41 " 
entra P „3657. ki 
Împrumuturi pe efecte publice Sucursale şi Agenţii l 7,522.00 14,889.800| — i i 
Împrumuturi pe efecte publice în Ct: Ct: Centrala, Sucursale şi Agentii — 17,546.831| 29 Yi 
Imobile . . ce e — „909.687 4 fi 
Mobilier şi maşini ‘de imprimerie . — 708.822; 11 
Dobânzi datorate la iinprumuturi pe efecte publice . — 567.943| 25 | 
A Depozite libere . 4 n e pe a g i 105,836.350; — g 
D Diverse f -Cont cirenb e sea ai a e e e a de atei daia 74,861.202| 38 
Œ 1 de valori. . . . š a aa NES Ta !__36,283.130) 17 ||_111 144.932] 55, 2 i 
E — = CETA [EA — = 528,382.998| 19 
a ; 
z PROFIT ȘI i ROERE 
DEBIT: Încheiat la 31 Decemvrie 19C9. CREDIT: 
a iai | | 
Salariile personalului de administrație. . . .. . . Saidul semestrului | | — — 2,231.648| 54 
„ imprimerie. . A 3 F a ial 0 mai Dobânzile portofoliului comercial şi diverse beneficii 2,989.940| 52 
Cheitueli de administr., impozite Centrala 393.536.35 1 Trate şi remise şi diverse operayiani cu u sträinaratea 2,116.783] 23 
108.382.365 | Venitul efectelor publice ay 286.177) — 5,392.900| 75 


Cătră Stat, şi dif. taxe” şi indem. Sucur. şi Àg. 


Cheltueli de imprimerie. sa 

Fondul amortizării imobilelor . 
mobilierului si maşin. „de imprimerie 

Luminat şi încălzit E 

Drepturi de prezenţă. 

Material pentru fabricarea biletelor (uzat) 

Efecte în suferință i 


Beneficiul net Lei 6,305.597. 18, aparținând: 

Fond de rezervă. Partea rez. de 20% asupra Lei 5,585.597,18 

Restul de Lei 4,468.477.73 se va distribui: 

20%/0 Ministerului de finanţe. Partea cuv. Stat. din benef. 
T% Tantiemeie consil. de administr. şi cenzori . . . 
1% Cassei de penzii şi ajutor a funcţionarilor băncii. 

Dividend pe 1909 (i ividend de Rl Lei de acţiune i 
Dividend integral 164 Lei de acţiune. 
De reportat pentru anul viitor . 


104 


Pentru Guvernator: Anton Carp. 


569.681; 05 
41.016] — 
501:918| 71 
30.576 45 


1,324.952| 11 


Director: A. N. Ștefănescu. 

LUL W. KRAFFT 

